Jimatnya, Ini Cara Buat Sos Cheese Homemade Ala KFC. ‘Confirm’ Menjilat Jari!

“Anak saya ni memang jenis yang suka sangat dengan cheese, lagi-lagi sos cheese KFC tu. Kalau beli mesti tak cukup!”
Mesti ramai peminat keju atau cheese dekat sini kan? Tak kiralah budak-budak atau mak bapak kepada budak-budak, kalau dah ‘hantu cheese‘ tu, hampir semua benda nak makan dengan cheese kan?

Jadi bagi anda yang selalu kena minta ‘extra cheese’ bila beli cheesy wedges ataupun masa beli burger di luar, ini cara buat sos cheese secara homemade yang lebih jimat.
Resepi sos cheese ini diolah oleh Puan Riesha Iman. Katanya, memang jimat dan puas anak-anak makan!

Jom kita tengok resepi selengkapnya di bawah ini.

Resepi Sos Cheese Ala KFC Yang Mudah & Sedap Menjilat Jari
Bahan-bahan

6 keping cheese
150g marjerin
1 ketul kiub ayam
1 sudu jecil lada sulah
1 sudu kecil lada hitam
1 sudu besar gula
1/2 cawan susu full cream
1 sudu tepung gandum dibancuh dengan air suam (lebih kirang setengah cawan selepas dibancuh)
Sedikit pewarna kuning (*optional)

Cara-cara
1. Cairkan Marjerin Bersama Susu
Mula-mula panaskan periuk kecil dan cairkan marjerin di atas api.
Masukkan susu full cream dan kacau sebati.
2. Masukkan Cheese
Seterusnya masukkan kepingan cheese satu persatu hingga cair.
3. Campurkan Bahan Lain
Sekarang masukkan semua bahan lain iaitu kiub ayam, serbuk lada sulag, serbuk lada hitam, dan gula.
Akhir sekali masukkan bancuhan air bersama tepung. Fungsi tepung ni untuk jadikan sos kita lebih pekat.

4. Tutup Api
Bila dah likat dan nampak mula berketul, bolehlah tutup api.
Tunggu kejap bagi sejuk dan kisar dalam blender untuk jadikan teksturnya halus dan tak berketul. Rasa pun makin gebu. Fuh, memang layan.

Nak senang saya masukkan dalam botol sos macam ni.

Dah Siap!
Dah siap pun sos cheese homemade kita. Sekarang dah bolehlah cicah dengan ayam goreng, nugget, sosej, kentang goreng, atau apa-apa sajalah yang anda suka.

Untuk pastikan rasa sos cheese ini kekal segar dan sedap, seeloknya simpanlah dalam peti sejuk. Ia boleh bertahan selama 2 minggu. Tapi kata Puan di rumahnya tak sempat seminggu pun dah lesap habis kena ‘baham’ semuanya!
Jadi, sah-sahlah sedap tu kan? Apa lagi, jom kita pakat cuba ramai-ramai. Mudah saja caranya, bahan pun senang dapat. Boleh makan puas-puas dekat rumah.
Selamat mencuba.
*Resepi sos cheese ala KFC ini disumbangkan oleh Puan Riesha Iman menerusi Facebook. Ia telah disunting dan diterbitkan semula dengan kebenaran. Untuk sebarang pertanyaan dan maklumat lanjut, boleh rujuk post asal beliau di SINI.


Resepi Sos Perapan BBQ Paling Sedap & Senang, Confirm Laku!

Biasanya bila berkumpul bersama keluarga dan sanak saudara, BBQ merupakan juadah utama dan menjadi pilihan hati semua orang. Kalau beli kambing atau ayam perap di luar, agak sedikit mahal dan sudah tentunya tidak puas makan.
Kalau anda bercadang melakukan BBQ di rumah atau di luar bersama seisi keluarga, apa kata cuba resepi sos perapan BBQ di bawah kerana hanya menggunakan beberapa bahan mudah sahaja mampu menghasilkan sos yang ‘terangkat’! Jom cuba.

Baca juga: Resepi Bakso Asli Indonesia, Puas Hirup Kuah & Terangkat!
RESEPI SOS PERAPAN BBQ PALING SEDAP & SENANG

Bahan-bahan:

2 kg daging kambing, ayam/ daging
4 biji bawang merah besar**
4 batang serai**
5 ulas bawang putih**
2 sdb cili kering**
1 sdb lada hitam tumbuk kasar
1/2 cawan sos BBQ
1/2 cawan sos tiram
1/2 cawan sos blackpepper
1/2 cawan kicap manis
2 sdb gula pasir/ gula merah
1/2 cawan minyak masak
1 sdb rosemary kering
2 sdb serbuk cili
Sedikit pewarna oren (optional)

Cara penyediaan:
1. Bersihkan daging kambing/ ayam/ daging. Tos dan ketepikan.
2. Kisarkan bahan yang bertanda (*) dengan kesemua jenis sos.
3. Masukkan gula, minyak masak, lada hitam tumbuk, rosemary, serbuk cili dan pewarna oren.
4. Gaul lagi hingga betul-betul rata dan sebati.
5. Masukkan daging atau ayam yang dicuci ke dalam bahan perapan tadi. Gaul rata-rata.

Perap selama 2 jam, nak lagi sedap perap semalaman. Makan panas-panas cicah dengan sos thai. Alhamdullilah sedap sangat.
Selamat mencuba! Hujung minggu ni boleh berkelah bersama keluarga.
Sumber: Facebook Rozmaliza Omar


Resepi Sos Shell Out Untuk Makan Ramai, ‘Adjust’ Untuk Sorang Pun Boleh!

Nampak banyak dan macam renyah tapi sebenarnya sangat mudah nak buat shell out ni. Paling penting adalah sosnya sebagai lagi penyedap hidangan ini sebagaimana yang dikongsikan oleh saudara Khairul Hakimin Muhammad.
Kalau anda rindukan nak makan shell out dan yang kena dengan cita rasa anda, apa kata anda cuba buat sendiri. Resepi di bawah, boleh dibuat untuk makan ramai dan juga sendiri, bak kata orang, “kita yang buat dia”. Jom cuba!

Baca juga: Ibu Kongsi Resepi Mudah Bertih Padi, Anak Teruja Pertama Kali Cuba!
RESEPI SOS SHELL OUT UNTUK MAKAN RAMAI, ‘ADJUST’ UNTUK SORANG PUN BOLEH!
Tadaaa. Kami makan hari itu, ada beberapa jenis sos. Ini yang paling kiri. Nanti saya kasi resipi salted egg pula ya! Selamat mencubaaaa!

Okey gais mari kita siapkan sos shell out versi biasa. Yang ini kalian boleh tambah rasa pedasnya sendiri-sendiri okeh.

Ada 2-3 versi, nanti saya up lagi dan lagi hahaha. Kita up 1-1 jelah ya. Penat ai menaip. Ok jom.
RESEPI SOS SHELL OUT (5-8 ORANG MAKAN/SEAFOOD 2-3KG)
Sos Shell Out (untuk 5-8 orang makan / sea food dalam 2-3kg gitu).
BAHAN-BAHANNYA:

2 batang serai.
1 senduk cili kering kisar.
3 tangkai daun kari
3 helai daun limau purut.
1 sudu besar pes asam jawa.
1 sudu besar serbuk kari ikan.
1/2 buku kecil gula Melaka.

BAHAN KISAR:

3 biji bawang merah besar India.
3 biji bawang putih.
1 inci halia.
1/2 inci kunyit hidup.

SEAFOOD YANG SESUAI:

Lala 500gm
Udang 1kg
Sotong 1kg
Ketam 1kg

CARA PENYEDIAANNYA:
Cara-cara tengok dalam gambar okeh.
1. Saya masak guna kawah sebab kami buat untuk makan lebih 15 orang. Hahaha jadi jangan terkejut tengok banyak. Follow je resipi itu okeh untuk yang tak ramai.

2. Minyak dah panas, campak je serai. Tumis serai dulu supaya minyaknya wangi siap-siap.

3. Masukkan cili kering pula. Tumis sampai pecah minyak.

4. Dah pecah minyak, campak daun kari pulak.

5. Kemudian terus masukkan bahan kisar, tumis lagi.

6. Tertinggal daun limau purut hahaha. Masukkan je.

7. Saya jenis tak suka nak rebus seafood asing. Setengah orang nak kukus bagai, I tak rela. Jadi saya belasah je masukkan dalam sos. Masukkan sotong dulu sebab banyak sangat airnya.

8. Sotong dah separuh masak gitu, masukkan seafood lain. Kacau je rata. Humban je semua.

9. Ha satu lagi saya tak suka nak tumis rempah. Saya mesti nak letak asing. Ha tabur je gitu rempah karinya okeh. Hangpa tengok resipi saya masak kari pun saya memang tak tumis rempah. Sedap je. Kacau rata lagi.

10. Dah semua macam dah masak, baru masukkan asam jawa ya.

11. Campak gula Melaka. Kami orang Pahang pakai gula kabong okey.

12. Masukkan garam gula semua. Kasi rasa dulu.

13. Biar mendidih elokkk.

14. Siaaaaap! Ha bolehlah nak rebus jagung haha. Yang itu takpa rebus asing haha.
Sumber: Facebook Khairul Hakimin Muhammad


Resepi Sos Spageti Frozen, Boleh Tahan 2 Tahun Tanpa Perubahan Rasa!

Spageti atau spaghetti merupakan pasta yang dihasilkan daripada gilingan gandum dan air. Terdapat pelbagai hidangan berasaskan spaghetti yang boleh dinikmati bersama salutan sos. Kali ini, penulis ingin berkongsi resepi sos spaghetti frozen yang boleh tahan sehingga 2 tahun lamanya tanpa perubahan rasa!
Jom, cuba buat resepi sos pasta ini seperti dikongsikan oleh Puan Erni Abu Samah di bawah.

Baca juga: Resepi Aiskrim Vanilla Homemade, Mudah Nak Buat & Pastinya Sedap!
RESEPI SOS PASTA, FROZEN 2 TAHUN TANPA PERUBAHAN RASA!

Sementara ada mood ni kita buatlah sos spaghetti frozen standby untuk Ramadhan. Biasa dah hujung-hujung tak lalu dah nak makan nasi.

Frozen tu boleh tahan 2 tahun tanpa perubahan rasa. Nak kupas kulit tomato tu yang malas. 6 kilo dapat buat 5 kali makan. Tinggal tumis daging cincang ja nanti baru masukkan sos segera. Bahan lain semua dah ada dalam sos tu.
Kalau ramai nak resepi nanti free sikit saya edit ya. Pagi ni sibuk sikit. Ini kalau retort ni boleh buat business ni. Rasa lagi sedap berganda dari brand terkenal dalam botol hehe perasan kejap.
RESEPI SOS SPAGHETTI FROZEN
BAHAN-BAHAN:

7kg tomato merah buang kulit dan biji.
5 biji bawang besar didadu.
15 biji garlic dipecahkan dan didadu.
Oregano, parsley, basil yang serbuk kering – 2 sudu besar each.
2 susu besar chili flakes.
2 sudu besar lada hitam.
Bay leaves (daun salam)
2 tin besar tomato puri.
2 tin cendawan hiris (optional) taruk masa 1/2 jam terakhir

CARA PENYEDIAANNYA:

1. Panaskan sedikit minyak jagung.
2. Tumis onion and garlic , jangan garing, cukup layu je.
3. Masukkan tomato yang diblender halus.
4. Masukan 2 tin tomato puri.
5. Garam 3 ke 4 sudu besar.
6. Gula 2 sudu besar.
7. Lada hitam dan herbs.
8. Atas api kecil dalam 2 jam. Kurang 2 jam sikit pon boleh.
9. Simpan dalam freezer boleh tahan 6 bulan. Peket kecil-kecil. Saya biasa boleh simpan 2 tahun kalau masak 2 jam. Rasa lagi sedap
NOTES!

Bila nak makan hanya perlu tumis daging cincang, tambah sos diatas, adjust garam or tambah beefball.
Boleh jadi sos lasagna or pizza.
Tak buang kulit dengan biji pon boleh tapi tak sedap sangat.
Nak buang kulit kelar X kat tomato. Celur dalam air menggelegak sampai nampak kulit terkoyak. Kupas macam pisang. Jangan lama nanti lembik.

Selamat mencuba!
Sumber: Erni Abu Samah via Masak Apa Hari Ni..(MAHN)


Tak Payah Guna Tomato Dalam Tin, Ini Resepi Sos Spaghetti Guna Tomato Fresh Paling Senang!

Siapa sahaja yang tidak suka akan masakan Barat seperti spaghetti kan? Bukan sahaja orang dewasa malah anak-anak juga sangat gemarkan juadah ini kerana kurang pedas dan mengenyangkan. Namun, antara bahan yang akan digunakan oleh orang ramai dalam membuat sos spaghetti adalah menggunakan tomato puri di dalam tin.
Kalau boleh, kita mahu juga untuk elak menggunakan makanan yang diproses di dalam tin bukan? Jadi, ini adalah perkongsian resepi paling mudah dan ekspres untuk anda buat sos spaghetti menggunakan tomato segar. Barulah jadi juadah sihat untuk seisi keluarga!

RESEPI SOS TOMATO FRESH, BUKAN DALAM TIN
1.Lima biji tomato segar dan merah ranum. Bahagian luar dihiris nipis untuk memudahkan proses menanggalkan kulit.

2.Kemudian rebus sehingga air mendidih, tak perlu lama sangat.

3.Toskan tomato dan tanggalkan kulit. Lenyek tomato sehingga hancur.

4.Masak semula ke dalam periuk dan perasakan dengan sedikit garam dan gula. Biarkan tomato menjadi sedikit berair.

5.Kemudian tomato tadi ditapis untuk mendapat pes tanpa biji.

6.Okay, ini dia hasilnya pes tomato. Kalau buat banyak, boleh simpan dalam peti.

7. Jadi, masak macam biasa. Tumis bawang holland, bawang putih dan isi ayam. Kemudian masukkan pes tomato tadi dan sedikit herba Oregano.

8.Akhir sekali boleh masukkan spaghetti yg telah direbus. Kacau sebati.

9.Siap!

Sumber: Zurina Zulkefli


Resepi Sos Steamboat Pedas Manis, Memang Terangkat & Padu!

Siapa suka makan steamboat? Memang puas dapat hirup kuah panas-panas dan dicicah pula dengan sos pedas manis. Tapi tidak semua kedai di luar menyediakan sos yang lazat dan kena dengan citarasa sendiri.
Jadi, apa kata anda buat sendiri sahaja di rumah sos steamboat seperti perkongsian Aisyah Humaira di laman Facebook. Pekat, manis dan pedas! Sekali makan pasti teringat-ingat.

Baca juga: Resepi Buko Pandan Pekat Melikat, Rasa ‘Sebijik’ Macam Di Filipina!
RESEPI SOS STEAMBOAT PEDAS MANIS, MEMANG TERANGKAT & PADU!

Sos steamboat ni saya buat cicah kerang, udang dan sotong bakar pun sedap. Boleh dikatakan pencicah serbaguna juga lah. Saya buat banyak tapi tak simpan dalam peti. Cuma tinggalkan dalam periuk sehari panaskan 2-3 kali untuk tahan 2 hingga 3 hari.

Bahan kisar:

– 10 biji lada merah besar dibuang biji
– 10 biji cili padi merah jika tak suka pedas boleh kurangkan
– 4 ulas bawang putih
1 genggam batang ketumbar bersama akarnya
*Kisar semua ni hingga lumat bersama sedikit air
Bahan sos:

– setengah botol sos cili
– 2 sudu besar minyak bijan
– 5 sudu besar sos ikan
– 5 sudu besar cuka
– 2 sudu besar sos tiram
– 1 sudu besar sunquick
– 2 kiub pati ayam know
– 2 sudu besar tepung jagung dibancuh dengan setengah gelas air

– 2 gelas air
– Garam dan gula secukup rasa
– 2 sudu besar bijan putih
– 1 mangkuk kecil daun ketumbar dihiris halus
– 6 biji bawang putih dicincang halus
Cara-cara penyediaan sos:

1. Masukkan semua bahan kisar dan bahan sos dalam periuk kecuali air tepung jagung dan daun ketumbar.
2. Kacau rata setelah mendidih masukkan air tepung jagung dan kacau sebati.
3. Perlahankan api dan biarkan sos mereneh 20minit atau hingga kuah agak pekat rasa masam, pedas, manisnya jika ada yang terkurang tambah garam, gula atau apa-apa yang perlu.
4. Tabur hirisan daun ketumbar. Banyak lagi sedap.
*Jika sos cair tambah air bancuhan tepung jagung jika terlalu pekat tambah sedikit air.
Siap dan sedia untuk dihidangkan!
Sumber: Facebook Aisyah Humaira


3 Resepi Sos Pencicah Thai Serbaguna. Makan Dengan Apa Pun, Mesti ‘Terangkat’

“Alahai sedapnya ayam bakar ni. Lagi sedap kalau ada sos yang power sampai menjilat jari. Boringlah asyik makan dengan sos biasa tu.”
Kalau ada pencicah serbaguna, mesti kita ada banyak idea untuk pelbagaikan hidangan harian kita. Tak kiralah nak buat hidangan ala Western, ala Thai, Chinese style atau masakan Melayu, boleh adjust ikut citarasa sendiri dan lebihkan lagi bahan yang kita suka. Kalau asyik guna sos dalam botol tu, bosan juga kan?

Dalam segmen Dapur kali ini, kami ingin berkongsi sebuah resepi sos pencicah Thai yang sangat mudah dan lazat oleh Cik Nadia. Sos ini sangat lazat untuk dinikmati bersama macam-macam makanan seperti seafood, daging, ayam, sosej, kerabu dan sebagainya.
Kalau yang biasa dengan makanan Thai, sesuai sangatlah dimakan dengan Miang Pla Pao (ikan bakar yang digabungkan dengan sayuran segar dan dibungkus dalam daun ulam).

Ada 3 jenis sos Thai yang boleh anda cuba resepinya di bawah ini.

Resepi Sos Pencicah Thai Yang Lazat & Mudah
1. Sos Hitam
Bahan-bahan

1/2 sb beras pulut – disangai & ditumbuk halus
1/2 sb udg kepai / geragai – disangai
1 sb thai chilli flake -kalau tak ada, sangai sekejap cili kering & tumbuk
3-4 biji cili api- dihiris
1 biji bawang merah – dihiris
sedikit daun ketumbar – dihiris
2 sb sos nam pla (sos ikan – cari yang ada gambar sotong dengan sticker hijau)
1/4 cwn gula putih + gula perang / nisan kerek / gula kabung
1/2 cwn air + pes asam jawa secukup rasa
sedikit tepung jagung

Cara-cara
Masakkan semua bahan dengan sedikit tepung jagung KECUALI beras pulut, cili, bawang, daun ketumbar & udang kepai.
Bila dah pekat dan sejuk baru campur semua bahan sangai dan hiris tadi. Sos hitam ni rasanya masin, manis dan pedas.
Sos ini pun boleh dimakan bersama Miang Kham, cuma tak payah letak beras pulut.

2. Sos Hijau
Bahan-bahan

3-4 biji cili api hijau
6 biji lada hijau
segenggam daun ketumbar (sekali dengan akar)
6 ulas bawang putih
3 sb sos nam pla
1/2 kiub ayam
1/4 cwn gula putih / gula kabung
1/4 cwn air limau nipis
1/4 cawan air
garam secukup rasa
sedikit tepung jagung

Cara-cara
Kisar semua bahan, kemudian masak dengan tepung jagung sampai pekat.
Sos hijau ni rasanya masam manis. Tak payah bubuh garam banyak sangat atau tak payah bubuh pun tak apa sebab dah ada rasa masin sedikit dari kiub ayam tadi.

3. Sos Merah / Thai Sweet Sauce
Bahan-bahan

3-4 biji cili api
6 biji cili merah
6 ulas bawang putih
1/2 kiub ayam
3 sb sos nam pla
gula putih / gula kabung secukup rasa
perahan air limau nipis @ cuka
sedikit air
sedikit tepung jagung

Cara-cara
Kisar semua bahan. Kemudian masak sampai pekat atas api dengan menambahkan sedikit tepung jagung.
Sos merah ni rasanya manis pedas macam sos maggi.

Boleh Ubahsuai Ikut Citarasa
Memang menaikkan selera bila ada sos pencicah yang pelbagai macam ni. Makan dengan nasi putih, bakar-bakar, goreng-goreng, atau dengan ulam dan sayuran segar pun dah cukup ‘terangkat’. Tengok gambar-gambar makanan di atas ni pun boleh kecur air liur dibuatnya.
Anda boleh ubahsuai sos ini mengikut citarasa masing-masing. Nak lebihkan manis, masin, pedas atau apa-apa bahan lain yang berkenan di hati.
Selamat mencuba!
*Resepi sos pencicah Thai ini dikongsikan oleh Cik Nadia menerusi Facebook Masak Apa Hari Ni (MAHN). Ia telah disunting dan diterbitkan semula dengan kebenaran. Untuk lebih banyak perkongsian, boleh follow Cik Nadia di SINI.


Cara Buat Cheesy Sausage Corndog Yang Mudah & Super Lazat. Favourite Anak-anak Ni!

“Kalau cuti sekolah ni budak-budak memang asyik nak mintak maaakaan memanjang. Aku pun dah takde idea nak masak apa. Asyik ulang menu sama je.”
Biasanya cuti sekolah mak-mak makin sibuk di rumah. Kadang-kadang nak cepat tu kita pun gorenglah nugget atau sosej. Tapi balik-balik makan benda tu kita pun bosan juga.

Apa kata cuba olah sedikit dan buat corndog yang mudah ni. Sosej goreng yang dibalut tepung gebu memang sedap dimakan panas-panas. Tambahan pula kalau ada cheese yang cair di dalam. Bila tarik tu… Fuhh, terasa nikmatnya.
Disebabkan corndog ni dicucuk dengan lidi macam sate, budak-budak mesti lagi suka sebab ia mudah dipegang.

Jom kita tengok resepi yang dikongsikan oleh Puan Mahfuzah Amin ini. Katanya kejap je dah kena serbu dengan anak-anak. Mesti sedap tu!

Resepi Cheesy Sausage Corndog Yang Mudah & Super Lazat
Bahan-bahan
Bahan-bahan yang digunakan adalah macam dalam gambar di bawah:

Pancake mix
Susu full cream
Chilli flakes / serbuk lada putih / hitam
Sosej Jumbo berperisa
Keju sebarang jenis (saya guna Mozzarella)
Telur
Breadcrumb (seeloknya yang putih)

Cara-cara
1. Sediakan Doh
Mula-mula gaulkan pancake mix dengan sedikit susu full cream dan gula kastor hingga menjadi doh. Kemudian asingkan kepada beberapa bahagian ikut berapa banyak corn dog yang kita nak buat.
Kalau tak gunakan susu dan gula, boleh juga bancuh dengan air biasa. Cuma rasanya sedikit plainlah.

2. Cucuk Sosej & Cheese
Seterusnya saya potongkan sosej kepada 2 bahagian. Cucukkan pada lidi sate. Bahagian atasnya saya cucuk dengan keju mozarella yang digumpal.
Kalau nak letak keju cheddar sekeping keliling sosej pun boleh. Tapi saya buat macam ni sebab anak nak feel tarik-tarik cheese tu.
3. Balutkan Dengan Doh
Lepas tu balutkan dengan doh yang kita dah uli menggunakan pancake mix tadi. Taburkan sedikit chilli flakes untuk bagi rasa sedap. Boleh juga gunakan herbs lain atau serbuk lada putih / hitam ikut suka.

4. Salut Breadcrumbs
Kemudian untuk tambah kerangupan di luar, kita salutkan dengan breadcrumbs sebelum digoreng.
Celupkan telur untuk jadikan pelekat.

Kemudian kita salutkan dengan breadcrumbs.

Siap untuk digoreng.
5. Goreng
Macam biasa, panaskan minyak dalam kuali. Kemudian bolehlah kita goreng macam biasa.
TIPS: Boleh rebuskan sosej terlebih dahulu kalau nak dapatkan tekstur corndog yang cantik. Masa menggoreng pun sekejap saja sekadar nak dapatkan kerangupan daripada doh di luarnya. Putar-putarkan corndog ketika menggoreng untuk dapatkan warna perang yang sekata.

Makan panas-panas, dengan keju yang cair di dalam memang sedap….!

Cheese Leleh Tu Yang Power!
Mudah kan nak buat corndog ni. Sesekali tu boring juga makan sosej macam biasa aja. Kalau buat macam ni mesti anak-anak seronok makan ramai-ramai. Mak ayah dia pun dapat tumpang sekaki. Sedap tu…
Kalau nak lagi sedap boleh bubuh mayonis, cheezy sauce, atau sos cili biasa. Barulah bertambah naik lagi rasa dia macam dalam gambar di bawah ni. Ni saya tak sempat nak deko apa, anak-anak dah ‘serang’.
Foto Kredit: resepkoki.id
Sesuai sangatlah buat corndog ni di rumah, terutamanya musim-musim cuti begini. Biasalah anak-anak kan memang cepat lapar.
Selamat mencuba!

*Resepi corn dog ala Korea ini disumbangkan oleh Puan Mahfuzah Amin menerusi Facebook. Ia telah disunting dan diterbitkan semula dengan kebenaran. Untuk sebarang pertanyaan, boleh rujuk post asal beliau di SINI.


Resepi Soto Ayam Paling Senang, Bujang Pun Boleh Masak!

Dah bosan asyik makan rendang dan ketupat walaupun Hari Raya dalam PKP? Apa kata anda cuba pula buat soto ayam yang paling mudah dimana anda yang tinggal bujang atau baru belajar memasak pun boleh cuba. Bila masak sendiri soto di rumah, baru boleh tambah bermangkuk-mangkuk!
RESEPI SOTO AYAM PALING SENANG!
BAHAN-BAHAN

-Bawang putih, bawang merah
-Halia

-Rempah soto Mak Siti

-Dada ayam
-Kaki ayam
-Serai
-Taugeh, limau nipis, nasi impit, suhoon (digoreng)
1.Kisar bawang merah, bawang putih,halia

2.Ketuk 2 batang serai, i paket kecil rempah soto Mak Siti

3.Dada ayam dicuci bersih. Kaki ayam (pilihan) direbus awal supaya lembut.

4.Panaskan kuali, tumiskan serai sampai wangi

5.Gunakan serbuk rempah soto Mak Siti

6.Bancuhkan rempah bersama air kemudian masukkan selepas anda tumis serai dengan bahan kisar hingga garing

Dah pecah minyak, masukkan air.

7.Masukkan dada ayam.

8.Dah masak, toskan dada ayam kemudian kita akan carikkan dia.

9.Masukkan kaki ayam yang dah direbus ke dalam kuah soto.

10.Dah siap boleh tabur bawang goreng, daun sup dan daun bawang.

11.Cili kicap
-Goreng cili api dan bawang putih
-Angkat, tumbuk dan letak kicap serta perah limau nipis.

12.Siap!

Sumber: Nabila Zaidi


Cara Buat Sotong Goreng Tepung Tak Meletup, Rasa Sama Macam Di Restoran Thai!

Setiap kali berkunjung ke restoran makanan Thai, tidak sah kalau anda tak memesan lauk sotong goreng tepung bukan? Sedap dimakan bersama nasi putih atau dimakan begitu sahaja, masih ramai dalam kalangan kita yang masih belum pakar dalam membuat menu sotong ini. Salah satu sebabnya adalah kerana selalu meletup!
Bila dah selalu meletup memang kita akan elak dari masak di rumah kerana risau akan mencederakan diri sendiri. Tapi, rupa-rupanya ada cara yang betul anda boleh guna supaya sotong yang digoreng tidak akan meletup lagi.

CARA BUAT SOTONG GORENG TEPUNG TAK MELETUP
LANGKAH 1

1. Basuh dan potong sotong putih seperti dalam gambar.

2.Masukkan ke dalam penapis supaya air sotong sentiasa keluar.

3.Pecahkan 1 biji bawang putih. Ayu gunakan Ikea Garlic Press.
LANGKAH 2

4.Masukkan 1 sudu cuka dan gaul rata. Apabila kita masukkan cuka, kita akan perhatikan sotong akan mengecut sedikit dan keluarkan air dari badan sotong.
5.Inilah rahsianya sotong kurang meletup sewaktu digoreng. Sotong mempunyai kandungan air yang tinggi. Sebab itu dia akan meletup ketika digoreng.
*Jangan masukkan cuka banyak sangat, nanti jadi fermented squid pula.
Tip masakan: Ayu gunakan cuka buah-buahan seperti cuka buah epal. Elakkan menggunakan cuka sintetik kerana itu cuka tiruan yang mempunyai rasa yang agak tajam walaupun murah. Cuka buah-buahan mempunyai khasiat yang tinggi.
Nabi Muhammad juga mengamalkan cuka makanan di dalam pemakanan mereka.
LANGKAH 3

6. Masukkan serbuk lada sulah. Ayu gunakan serbuk lada sulah Anjaad.
Tip masakan: Penggunaaan bawang putih dan lada sulah akan menaikkan ‘rasa’ makanan. Sebab itu kita akan perhatikan, kebanyakan masakan Cina banyak menggunakan 2 elemen ini dalam perapan masakan.
LANGKAH 4

Masukkan garam sedikit dan ratakan semua selama 10 minit. Sediakan bahan untuk salutan,
-1 biji telur dipukul untuk sebatikan putih telur dengan kuning telur sahaja. Jangan pukul beriya sebab nanti telur akan jadi ringan, dia tak berapa melekat pada sotong nanti.
-Tepung jagung. Nak gantikan dengan tepung serbaguna goreng rangup boleh juga. Ayu guna 5 sudu tepung serbaguna ditambah dengan 5 sudu tepung jagung.
LANGKAH 5
Proses salutan:

-Celup sotong perapan ke dalam telur dan kemudian terus ke dalam tepung. Pastikan sotong disalut luar dan dalam.
-Ini antara proses yang penting untuk elakkan sotong meletup. Tepung bertindak sebagai bahan serap air dari badan tepung. Selain itu, telur akan bertindak sebagai gam iaitu melekatkan sotong dengan tepung.
-Ayu buat satu-satu. Renyah sedikitlah pada awal mencuba tetapi kita akan lebih mahir selepas itu.

-Goreng apabila minyak betul-betul panas.Masukkan sotong satu satu. Lihat gambar bagaimana sotong tersalut penuh dengan tepung.
Tip memasak: Jangan menggoreng sotong terlalu lama konon konon nak pastikan sotong rangup.
(Dulu Ayu pernah buat, selepas itu ibu tegur sotong tak boleh masak lama. Terkial-kial kami kunyah masa makan.)
-Seafood tidak boleh overcooked kerana akan liat selepas sejuk.

-Terbalikkan apabila tepung sudah nampak macam merangup (betul ke ayat Ayu ni) dan angkat. Sotong Goreng Tepung sudah diangkat.
-Siapppp! Banyaklah tangan yang akan menyinggah di dapur.
-Ayu pernah cuba resipi yang sama dengan sotong katak. Walaupun orang kata sotong katak mempunyai tekstur yang agak liat, tetapi apabila dimasak sotong goreng tepung… masya allahhhhh… sedapppp tak terperi.
Ayu makan dengan sos Thai. Serupa macam kita makan di restoran Thai tau! Ayu suka masak nasi lembik sedikit, makan dengan ketam masak lomak cili padi dengan sayur sedikit.
Sumber: Rafiza Idayu


Resepi Sotong Kangkung Kuah Kaw & Pekat, Memang Sama Macam Di Penang!

Sotong kangkung merupakan salah satu hidangan yang diburu pelancong apabila tiba di Pulau Pinang. Selalunya, hidangan ni jarang dibuat sendiri di rumah kerana ia lebih kerap dibeli. Sebenarnya, menu ini akan jadi lebih sedap dan menarik kerana bahannya yang segar dan kuahnya yang sedap! Jadi, doktor ini kongsi resepi sotong kangkung dan rahsia kuahnya.
Sotong Kangkung by Kamarul Ariffin Nor Sadan

Pernah makan sotong kangkung? Saya nak beritahu bahan rahsia yang akan buat kuah sotong kangkung kalian lebih istimewa dan unik!
BAHAN-BAHAN:

1 ekor sotong kembang

1 cekak kangkung
3 sudu sos merah (resepinya ada pada gambar)
1 sudu petis (otak udang)
1 sudu sos plum
1 biji cili padi
3 sudu kacang tanah
1 sudu bijan
CARA-CARA:

1.Bersihkan sotong. Ada orang basuh guna cuka. Ada guna kapur. Ada guna limau. Terpulang. Asalkan bukan kapur barus. Kemudian potonglah ikut saiz yang kalian selesa. Saya potong 2x4cm.
2.Kemudian celur dalam periuk! Alamak lupa hidupkan api. Kah kah kah! Celur sotong tu nanti, jangan lama sangat, kadang jadi rubber.

3.Sementara tu kita siang kangkung. Kalau tak suka batangnya, maka buang. Saya suka makan batang kangkung, rangup, jadi tak buang.

4.Selepas sotong dah siap. Celur kangkung pula. Tak payah lama. Kalau layu sangat, dah tak rangup. Tak nak syok nak baham karang.
5.Ha! Kan dah cakap jangan lama-lama! Orang suruh celur, bukan rebus! Tengok ni! Habis layu. Lodoh jadinya. Ish ish ish!

6.Sebab sibuk sangai bijan ni lah, kangkung saya jadi lodoh!
7.Kacang tanah yang dah ditumbuk pun sangai sekali. Nampak tak, tengah kacau kacang dengan penuh marah tu. Haha! Kacang & bijan letak tepi dulu.

8.OK ni sos merah ramuan rahsia! Padu benda ni! (dapat 1 cawan sos), 4 sudu besar taucu manis (masin pun OK), 8 sudu besar gula Melaka, 2 sudu besar minyak bijan, ½ sudu kecil cili boh, ½ sudu kecil pes asam jawa, 2 sudu kecil tepung jagung. Cara penyediakan sos lengkap di sini .

9.Untuk buat kuah sotong kangkung yang padu teruk, kita campur sos merah tadi, petis(otak udang), dan sos plum. Gaul rata. Lepas tu masukkan hirisan cili padi kalau nak pedas.

10.Susun kangkung, lempar sotong atas dia, tuang kuah ke atas dia, tabur kacang tanah dan bijan! Siap! Rasa kenyal sotong, dan kuah masam masin manis pedas, serta rangup kacang tu, memang nyaman di mulut!Cara masakan boleh lihat pada kapsyen gambar. Jemput follow saya untuk ikuti resepi-resepi bergambar #DapurKAN.
Sumber: Kamarul Ariffin Nor Sadan


Resepi Sotong Phat Phet Thai, Masakan Dua Dalam Satu!

RESEPI SOTONG PHAT PHET
Masakan Thai sudah semestinya kena dengan tekak rakyat Malaysia. Bukan sahaja mudah untuk didapati malah masakan dari negara jiran ini juga mudah untuk dimasak. Ada satu menu masakan Thai yang anda boleh cuba dimana menu ini merupakan masakan dua dalam satu iaitu lauk dan sayur. Jom kita cuba resepi Sotong Phat Phet!

RESEPI SOTONG PHAT PHET (THAI)
Masakan 2 Dalam 1 ( Lauk Dan Sayur ) Apa yang penting dalam masakan ini adalah AROMA, KEPEDASAN & KESEDAPAN yang membuatkan rasa mahu memakan lagi pada setiap suapan .

500gram sotong (dicuci bersih)

4 batang kacang panjang (dipotong serong)
5 batang cili padi merah (dipotong)
1 labu bawang merah (dipotong)
1 batang serai (dihiris)
4 helai daun limau purut
½ sudu kecil serbuk lada hitam
1 sudu kecil [email protected] shrimps sauce
2 sudu besar sos ikan
½ sudu kecil serbuk perasa
Garam (jika perlu)
Serbuk kunyit (hujung sudu kecil)
BAHAN KISAR SOTONG PHAT PHET

4 batang cili merah
4 batang cili hijau
1 labu bawang merah
3 ulas bawang putih
Sedikit air
CARA MEMASAK
1) Panaskan minyak , tumis bahan yang telah dikisar tadi sehingga kering dan sedikit pecah minyak .

2) Apabila sudah kering , masukkan sotong yang telah dicuci bersih.

3) Masak sehingga sotong masak dan biarkan sedikit kering .

4) Kemudian , masukkan lada hitam , serbuk kunyit , belacan , serbuk perasa dan sos ikan . Gaul rata .

5) Akhir sekali , masukkan cili padi , serai , daun limau purut , bawang dan kacang panjang . Masakan seketika dan tutup api .

Selamat mencuba!
Sumber: Nurul Ateekah


Resepi Sotong Stim Limau Ala Thai Paling Mudah & ‘Sedak Do’oh’. Pedas, Masam, Manis Semua Cukup!

Hari-hari asyik makan ayam je, apa kata sesekali cuba buat resepi sotong stim limau ala Thai ni.
Yang tak ada selera, tak lalu nak makan pun mesti naik selera sebab ia memang sedap… Rasa pedas, masam, manis semua cukup.

Sedak do’oh laa bak kata orang!
Sos yang kita buat ni boleh juga guna untuk ikan siakap stim limau.

Jadi kalau tak ada sotong kat rumah boleh juga ganti dengan ikan siakap ni. Ikutlah citarasa masing-masing ok.

Jadi jangan buang masa lagi, jom kita tengok resepi sotong stim limau ala thai oleh Ayadieeya ini.
Resepi Sotong Stim Limau Ala Thai Paling Simple & Sedap
Ini bahan-bahan yang diperlukan untuk resepi sotong stim ala Thai yang padu!
Bahan-bahan

Sotong setengah kilo @ 1 kg
Bawang putih dalam 7-8 ulas ( nak letak lebih pun boleh ) – dicincang halus
Cili dalam 8-9 biji – dicincang
Asam limau nipis dalam 3biji
Daum ketumbar – dipotong
Kiub pati ayam 1/2 kiub atau 1 kiub
Kicap sotong – 3 sudu besar
Gula – 2 sudu besar

Cara-cara
1. Kukus Sotong
Pertama sekali, kukus sotong selama lebih kurang 7 minit, jangan letak air.
Kukus sehingga masak dan angkat.
Lebihan air sotong tu saya buang.
2. Buat Sos
Lepas tu buat sosnya pulak.
Caranya mudah je.
Mula-mula kita panaskan air 1 cawan, lepas tu masukkan kiub pati ayam dan gula.
Kemudian tutup api, tunggu suam kejap.
Bila dah tak berapa panas tu boleh masukkan cili, bawang, asam limau & daun ketumbar.

3. Perasakan Secukupnya
Nanti try rasa dulu sosnya sebelum tuang.
Kalau tak cukup masam tambah limau nipis.
Kalau nak masin lagi boleh tambah kicap sotong.
Kalau agak-agak tak cukup manis tambah gula.

4. Tuangkan Atas Sotong
Bila dah secukup rasa, akhir sekali boleh tuangkan sos atas sotong tadi.

Siap!
Senang je kan?
Nanti bolehlah buat di rumah ya.
Makan dengan nasi panas pun sedap sangat ni… Tambah pulak kalau ada telur dadar. Wah, confirm feeling ala-ala Thai gitu.
Selamat mencuba.
*Kredit resepi : Ayadieeya


Cara Buat Kuah Spaghetti Bolognese Yang Lebih Sihat, Guna Bahan ‘Fresh’ Lagi Sedap

“Suka betul anak-anak dengan spaghetti bolognese. Ingat nak buat lagi petang ni, tapi nak cuba buat kuahnya pakai tomato segar. Susah tak agaknya ye?”
Sekarang ni dah mudah, nak masak apa-apa semuanya ada yang segera. Asyik pakai yang dalam tin tu takut tak elok juga kalau makan selalu sangat.

Sebenarnya nak buat kuah spaghetti bolognese ni tak susah pun caranya. Malah, rasanya tentu lebih sedap sebab kita menggunakan bahan segar yang jauh lebih sihat dan berkhasiat. Ini resepi mudah yang dikongsikan oleh Puan Nurjana Noh.
Cara Buat Kuah Spaghetti Bolognese Yang Lebih Sihat, Guna Bahan Fresh
Bahan-bahan

8-10 biji buah tomato segar
2 biji bawang holland
1 labu bawang putih
1/2 tin kecil tomato puree
Sedikit lada hitam
Sedikit oregano
Bebola ayam
Garam / gula perang secukup rasa

Cara-cara
1. Kelar & Rebus Tomato
Mula-mula kelarkan sedikit buah tomato pada 4 bahagian macam dalam gambar di bawah. Tujuannya nak mudahkan kopek kulit tomato tu nanti.

Kemudian didihkan air dan masukkan tomato hinggalah tomato masak dan lembut isinya.

2. Rendam Dalam Air Sejuk
Bila dah cukup masak, bolehlah diangkat dan masukkan pula dalam 1 bekas air sejuk.

3. Buang Kulit
Lepas dah tak panas lagi, bolehlah buangkan kulitnya macam dalam gambar di bawah ini.

4. Kisar
Lepas tu potong-potongkan sedikit untuk dimasukkan ke dalam blender. Kisar kasar-kasar dalam 2-3 kali tekan saja.

5. Tumis Bawang
Inilah bawang yang saya gunakan untuk menumis. Saya memang suka banyak bawang, jadi kalau siapa yang tak suka bolehlah kurangkan sikit.

Tumbuk bawang putih dan dadukan bawang holland. Tumis hingga naik bau.

6. Masukkan Tomato & Bahan-bahan Lain
Seterusnya masukkan tomato yang telah dikisar tadi. Tambahkan sedikit air, lada hitam, oregano, tomato puri dan bebola ayam.
7. Perasakan
Akhir sekali perasakan dengan garam dan gula perang. Adjust rasanya ikut sukalah ya.

Siap!
Bila dah siap, bolehlah dihidangkan dengan mi spaghetti yang dah direbus dan ditoskan.
Bubuhlah apa-apa topping penyedap rasa macam taburan keju, cili atau rempah-rempah lain. Sedia untuk dinikmati!

Wah, mudah kan?
Lepas ini tak perlu lagi beli sos spaghetti segera tu. Selain boleh berjimat, dapatlah kita sajikan hidangan yang berkhasiat untuk anak-anak. Rasa tomato asli dan teksturnya yang segar tentu lebih memikat.
Selamat mencuba!

*Resepi sos spaghetti bolognese ini disumbangkan oleh Puan Nurjana Noh menerusi Facebook. Ia telah disunting dan diterbitkan semula dengan kebenaran.


Dengan Bajet RM180, Anda Boleh Masak Daging Wagyu Di Rumah Setaraf Restoran Mewah!

Buat peminat daging lembu sudah pasti anda tahu tentang keenakan daging wagyu yang disebut-sebut oleh orang ramai bukan? Bukan sahaja sedap dan lembut malah harga daging wagyu ini boleh mencecah ratusan ringgit apabila dihidangkan di restoran mewah walaupun hanya sepotong kecil sahaja.
Oleh itu, wanita ini berkongsikan resepi dan cara memilih daging wagyu di pasaran dalam bajet yang lebih murah iaitu sebanyak RM 180 sahaja. Buat anda yang teringin dan masih mampu untuk mencuba dalam bajet tidak sampai RM 200 ini, apa salahnya kalau home-cooked sahaja di rumah kan?

CARA MASAK DAGING WAGYU ‘HOMECOOKED’ BAJET RM180
Nak makan Daging WAGYU tapi tk mampu? Jangan risau, Kite homecooked je. Kalau di kedai 1 plate set mcm ni saya selalu makan RM500-800… Kali ni saya nak ajar buat Steak daging wagyu bawah Rm180. Semua orang mampu makan! Trust me.
BAHAN-BAHAN

-Pan fry

-Daun Rosemary
-Daun Thyme
-Garlic
-Sayur
-Asparagus
-Brokoli
-Pumpkin butternut
-Carrot

1. Harga yang saya pilih…

– Marble 9 RM153
– Marble 6 Cube zoom belakang tu RM139.07
Marble ni maksud dia kelembutan dan kualiti wagyu tersebut. Lebih tinggi marble lebih lembut & sedap…
2. Perap dengan lada hitam

3. Masak garlic dan herb

4. Wajib letak olive oil

5. Masukkan daging wagyu. Gunakan minyak butter dan sadurkan atas daging

6. Kemudian goreng sayur sayur menggunakan baki minyak daging

7. Siap!

*Terliurnya!
Sumber: Dania Sedek


Resepi Stir Fry Beef, Daging Lembut Macam Wagyu 3 Minit Masak Je Dah Siap!

Tak semua orang rajin memasak hidangan Stir Fry Beef mungkin kerana ia menggunakan daging dan tidak ramai yang mahir mengendalikan daging untuk memastikan ia tidak liat.
Disebabkan itu, anda tidak perlu risau kerana saudara Wan Luqman telah berkongsi cara untuk melembutkan daging dengan mudah selain resepi Stir Fry Beef yang dimasak kurnag dari 5 minit. Lembutnya itu, sama taraf lah dengan daging wagyu. Selamat mencuba!

Baca juga: Resepi Bergedil Daging Versi Rendah Karbo/Keto, Dulu Berat 130Kg Kini 65Kg!
IKUT CITA RASA NAK KERING ATAU BERKUAH SEDIKIT PUN BOLEH!
Ini yang buat untuk tetamu haritu. Kering-kering lembap. Sedap! So save your money rather than spend berbelas ringgit untuk makan hidangan ni, buat sendiri. Boleh makan hari-hari.

Assalamualaikum dan selamat pagi.

Ingat lagi tak menu yang kander share untuk tetamu haritu? Salah satu dari tu adalah Stir Fry Beef. Very simple recipe. Tak sampai 2-3 minit masak dah siap. Cepat, pantas, tak renyah dan sedap.
Jadi harini kander share lah siap dengan teknik melembutkan daging yang disimpan lama dalam diri ini. Hehe

TEKNIK MELEMBUTKAN DAGING

Kalau pergi kedai Chinese Muslim food, kalau korang perasan daging dia lembut chewy sedap lain macam kan? Takkanlah diorang nak guna daging batang pinang. Ini lah teknik yang digunakan.
Ini 1kg daging yang telah dihiris-hiris nipis. Kemudian perap dengan 1sb baking soda / natrium bikarbonat. Masukkan air sekali ye.
Perap sekejap je dalam 30min. Lepas tu bilas bersih-bersih. Kalau tak bersih nanti korang akan rasa macam sedikit bersoda.
Daging yang lepas guna teknik ni, chuck tender, brass knuckle, rump steak. Guna chuck tender tu pun dah lembut serupa wagyu, kalau guna daging tenderloin yang dah memang lembut, silap-silap jadi cair macam waklu miyazaki A5 kot? Haha.
Teknik ni juga boleh apply untuk kambing. Kalau kambing Australia dia liat-liat sikit berbanding kambing New Zealand. Tapi market sekarang susah nak dapat lamb part from New Zealand.

Daging yang dah dibilas tu korang celur la dalam air panas yang mendidih. Membantu untuk menghilangkan lagi kesan-kesan baking soda kut ada.
Lagipun untuk mempercepatkan proses memasak dan untuk elakkan hidangan korang berair waktu sedang dimasak.
RESEPI STIR FRY BEEF DIMASAK CEPAT & TAK RENYAH!
Korang boleh guna salah satu dari 2 benda ni. Tapi pengalaman kander, soda kue tu adalah natrium bikarbonat lebih power.
BAHAN-BAHAN:

Daging
Baking Soda / Natrium Bikarbonat
2sb Sos Tiram
1sb kicap cair
2sb kicap manis (boleh ganti dengan gula)
Capsicum (wajib)

Dan boleh ditambahkan sayur lain seperti carrot, bunga kobis dan sebagainya. But simple are better.
CARA PENYEDIAANNYA:

Tumis 2-3 ulas bawang putih. Kemudian, masukkan daging.

Masukkan sos tiram dan kicap cair serta kicap manis.
Dilarang guna kicap kipas udang sebab kicap tu bila dimasak nanti akan memberi rasa masin. Lebih sedap guna kicap abcdefg tu.

Masukkan capsicum dan bawang. Ada orang tak suka makan benda alah ni. Tapi hasil dari bau dan rasa capsicum ni lah yang membuatkan hidangan korang rasa dan berbau eksklusif.
Kander masuk lah dihujung waktu sebab nak bagi dua benda tu kekal rangup.
Kacau-kacau, dah siap. Oh ya sebenarnya stir fry ni kering-kering lembap, tapi anak dan isteri request nak berkuah sikit. Maka taruklah sedikit air.

Nampak tak ada kuah sikit tu. Biasalah orang rumah orang utara, tak boleh makan kering-kering depa tak buleh telan. Nasi ayam pun orang rumah kander banjirkan dengan sup. Haha tak apalah selera masing-masing.
Aku pernah buat lunchpack nasi daging harimau menangis dekat Taiping. Semua customer komplen tak boleh nak telan pasai nasi kering takda kuah.
Padahal ade je sos dia. Tak buleh, depa nak ada sup / kuah nak kasi banjir haha. Ini based on pengalaman dan pengetahuan untuk aku di situ ye
Tips kalau nak kurus kekal slim, kurangkanlah makan nasi kuah banjir-banjir macam nasi kandar. Sedap memang sedap, tapi jangan selalu.
Doakan semoga aku dipanjangkan umur dan dimurahkan rezeki dan dipermudahkan segala urusan dan support Soho Sandwich pun ok dah. Eh drama pulak pagi-pagi haha.
Sumber: Facebook Wan LuQman


Resepi Suhun Goreng Sebagai Pengganti Bihun, Lebih Sihat & Sesuai Untuk Diet

Kebiasaanya, suhun digunakan sebagai bahan sampingan di dalam hidangan seperti gulai lemak cili api atau gulai lemak putih. Namun kini, suhun diabadikan sebagai bahan utama dalam hidangan kali ini.
Melalui perkongsian resepi dari Puan Sue Fami, resepi suhun ini bukan sahaja sebagai pengganti kepada bihun tetapi rasanya lebih sedap dan sihat. Kalau anda sedang berdiet, bolehlah cuba! Malah, penyediaan hidangan ini sama seperti menggoreng mi.

Baca juga: Kaedah Simpan Cili Tahan & Segar Hingga 8 Bulan, Jimat & Menarik!
SUHUN LEBIH SIHAT, SESUAI UNTUK ORANG BERDIET

Tukar bihun kepada suhun. Korang tahu tak ianya lebih sedap dan lebih sihat. Siapa yang berdiet tu, sesuai sangat la.

Ikut lah favourite memasing macam mana cara nak masak. Ada yang suka sup, ada yang suka cecampur dengan bahan ikan/daging/makanan laut, ada yang suka buat kerabu. Yang pasti suhun pada saya lebih ringan rasanya.
Perbezaan ketara bihun dengan suhun. Bihun diperbuat daripada tepung beras sedangkan suhun dibuat dari pati kacang hijau, tapi sekarang ada juga yang dihasilkan dari pati ubi kayu dan kentang.
RESEPI SUHUN GORENG!
Saya share resepi ikut tekak saya.
BAHAN-BAHAN:

Bawang putih (cincang halus).
Chilli flakes.
Serbuk cili (sebab saya suka pedas).
Kicap cair.
Kicap pekat.
Sos ikan.
Minyak bijan (sikit saja).
Kobis.
Telor.
Biji bijan putih (tabur).
Garam & gula sebagai perasa.

CARANYA:
Kemudian goreng la macam stail goreng mi.
TIPS ELAK SUHUN MELEKAT KETIKA MENGGORENG
Menjengah di ruangan komen, rata-rata netizen memberikan reaksi yang positif sehinggakan ada yang bertanya tips bagaimana untuk elak suhun daripada melekat ketika menggoreng.
Menurut Puan Sue Fami di ruangan komen, dia menyarankan agar suhun direndamkan di dalam air panas terlebih dulu.
1. Rendah suhun di dalam air panas sehingga lembut.
2. Kemudian, buang air panas tadi dan gantikan dengan air sejuk.

Sumber: Facebook Sue Fami via Masak Apa Hari Ni..(MAHN)


Resepi Sup Ayam Sihat, Tak Perlu Tumis & Pakai Minyak!

Memang benar, terdapat pelbagai cara dan resepi untuk membuat hidangan sup ayam. Namun uniknya resepi sup ayam kali ini, selain sihat untuk tubuh badan cara membuatnya juga tidak memerlukan minyak dan menumis bahan.
Jadi, jom cuba buat resepi sup ayam sihat yang dikongsikan oleh Puan Nik Nur Adilin.

Baca juga: Resepi Sizzling Yee Mee, Tak Perlu Guna ‘Hot Plate’ Macam Di Food Court!
TAK PERLU TUMIS & PAKAI MINYAK, SUP AYAM TETAP JADI!
Boleh la perasakan ikut tekak masing masing. If possible tak payah la letak kiub ayam ke, cukup rasa ke apa. Yang ni memang serius sedap manis asli sup ayam ni.

SUP AYAM SIHAT & MUDAH

Resepi mama saya tanpa tumis, tanpa minyak tambahan.
Actually, hari ini memang saya extra malas nak memasak, nyaris nak minta suami bank in duit sebab nak order grabfood je.
Tapi sebab kalau order, susah nak dapat yang kena selera anak-anak, so saya terus teringatkan sup ayam nenek diorang.
Saya faham, sup ayam mempunyai pelbagai cara dan resepi untuk dimasak. Ini kira cara my mom lah. So raikan perbezaan. Ok?
Kenapa saya suka resepi ni?
Satu, sebab simple, campak je semua. Dua, sebab inilah sup yang anak-anak saya kerap minta nenek diorang buatkan.
RESEPI SUP AYAM SIHAT & MUDAH!
Ok jom tengok resepi.
BAHAN-BAHAN:

Bawang merah (6 ulas)
Bawang putih (6 ulas)
Sehiris halia

*Tiga bahan atas ni tumbuk kasar. Tapi saya hiris je sebab malas basuh lesung.

Ayam setengah ekor. (Saya guna 6 ketul besar-besar, beli ikut parts dekat Mydin je. Guna bahagian rangka & drumstick.)
Empat sekawan. (Tapi saya malas cari kawan kawan tu, saya campak seketul sup bunjut adabi tu je.)
Ubi kentang optional. (Saya tak letak harini, sebab ye lah dah bagitau tadi malas. Kalau nak letak, potong besar supaya tak cepat hancur.)
Bawang merah untuk buat bawang goreng. (Bawang goreng ni memang dah sedia ada dalam peti ais. Kalau tak ada, saya pun tak rajin nak buat bawang goreng hari ni.)
Daun sup.

CARA-CARANYA:
Macam ni, semua bawang dan halia tu, campak sekali dengan ayam masuk dalam periuk. Dan isi air. Buka api slow dan tutup periuk.
1. Masukkan bahan ditumbuk kasar, ayam setengah ekor dan empat sekawan ke dalam periuk.
2. Isi air hingga tenggelam ayam. Buka api slow. Tutup periuk.
Ni dalam proses memasak tu. Kalau berbuih buih gini, belum masak lagi sup dan ayamnya. hehe.
3. Di pertengahan tu, boleh letak ubi kentang.
Ok, inilah minyak yang terhasil semula jadi dari kulit ayam tu. Macam ni, sup ayam dah almost siap.
4. Bila terbit minyak asli dari ayam tu, tandanya sup dah masak. Boleh letak daun sup & bawang goreng.
If possible tak payah la letak kiub ayam ke, cukup rasa ke apa. Yang ni memang serius sedap manis asli sup ayam ni.
5. Boleh letak garam untuk perasakan.
Saya tak letak gula, walau ada sesetengah ore kelate suka letak gula. Even my mom pun letak gula dalam sup ni. hehe.Bagi saya, bawang goreng tu dah cukup manis. dan bawang-bawang lain yang dah masak tu, dah ada manis tersendiri.
Siap! dan hidangkan. Nak tengok minyak asli yang terbit pada sup tu refer gambar okeh.
Sumber: Nik Nur Adilin via Masak Apa Hari Ni..(MAHN)


Hampir 10k Perkongsian FB, Ini Resepi Sup Ayam Thai Viral Macam Di Thailand..Kena Try!

Setiap kali berkunjung ke restoran makanan Thai, selain memesan menu tomyam, sup thai juga menjadi pilihan utama. Mempunyai rasa yang masam-masam pedas serta sesuai untuk dijadikan menu diet, cara memasak sup thai ini menjadi tanda persoalan ramai. Manakan tidak, ada yang menjadi dan ada juga yang tidak menjadi bila mahu memasak menu ini di rumah.
Jadi, ini adalah resepi kepada sup ayam thai yang viral dan menjadi kegilaan ramai. Mesti menjadi bila buat di rumah.

RESEPI SUP AYAM THAI VIRAL
1. Langkah pertama

Tumbuk: Bawang putih + Halia

Potong: Bawang merah + Bawang besar + Serai

Ketuk: Cili
(Berapa biji kuantiti bahan tumis, depends on kuantiti ayam dan kuah sup)
-Minyak sikit. Tumis semua sekali.
-Campur hirisan lemak ayam. (Nak terus letak Daun Limau Purut pon boleh)
-Tumis sampai layu/garing/wangi.
-Api medium.
2. Langkah kedua

-Ayam. Celery. Carrots.
-Basuh. Potong.
-Siram/bilas.
-Duduk diam-diam kat bucu kaunter.
-Tunggu nama naik nanti baru gi terjun masuk dalam puyuk okay.
3.LANGKAH KETIGA
Air hawo-hawo nak gelegak, masuk ayam dulu. Pahtu baru campak masuk C&C.Close pot/pan with lid. And waaaaiiiittt.

4. Langkah keempat

-Kiub Ayam Knorr
-Sup Bunjut Adabi
– Garam
– Gula
– Maggi cukup rasa
– Thai Fish sauce
5.Langkah kelima

-Daun Ketumbar / Coriander
-Hirisan bawang besar (wedges)
-Cili potong
-Tomato
-Daun limau purut
-Perahan asam limau nipis
SIAP!

Sup ayam thai sudah boleh dihidang bersama nasi panas. Mesti tambah berpinggan-pinggan!
Sumber: Tini Joe


Petua Rawat Demam Anak Dengan Sup Tulang Ayam. Buat Stok Pun Boleh!

“Dah lebih seminggu batuk Adik tak baik-baik. Apa lagi makanan yang boleh tingkatkan imuniti ya? Haritu dah buat sup ayam untuk anak. Mungkin kali ni patut cuba sup tulang ayam tu. Dengar macam bagus.”
Bila anak tak sihat, macam-macam petua kita cuba untuk bantu dia cepat sihat. Chicken bone broth atau sup tulang ayam adalah makanan berkhasiat yang turut dikenali sebagai immunity booster. Malah, ada yang turut menggelarnya sebagai ‘sup kebal’.

Sup tulang ini sebenarnya telah diamalkan sejak turun-temurun lagi sebagai penawar. Ia bukanlah terhad kepada tulang ayam saja, tetapi juga boleh dibuat daripada lembu, ikan, atau kambing. Menurut sumber, ekstrak daripada tulang haiwan ini mengandungi 19 jenis asid amino beserta bahan padat nutrisi yang mudah diserap oleh tubuh. Oleh sebab itu, tidak hairanlah ianya boleh menjadi petua rawat demam dan batuk untuk anak kecil, kanak-kanak, dan juga dewasa.
Kali ini, Puan Syazwana Jamal akan menunjukkan step-by-step cara membuat chicken bone broth yang juga boleh disimpan dijadikan stok dan perasa makanan yang serba berkhasiat.

Cara Membuat Chicken Bone Broth
Mengikot pembacaan saya, chicken bone broth (CBB) dengan chicken stock ni lain sikit. Kalau chicken stock, kita akan gunakan isi ayam untuk dapatkan rasa ayam sebagai perisa tambahan atau penyedap dalam makanan. Tapi kalau CBB ini pula lebih kepada immune booster kerana kita telah mengekstrak zat-zat daripada tulang ayam.

Jadi, inilah cara saya buat stok chicken bone broth untuk anak kecil saya. Senang. Bila nak guna, ambil saja 1 kiub dan masukkan dalam masakan. Berkhasiat dan boleh dimakan pada bila-bila masa, terutamanya pada waktu anak kurang sihat.
Bahan-bahan
1. Sebiji bawang besar.
2. Satu labu bawang putih.
3. Celery 3 batang.
4. Carrot sebatang.
5. Tulang-tulang ayam.
6. Lemon/cuka /tomato
7. Rempah 3 sekawan.
*Lemon / cuka / tomato  – salah satu bahan berasid ini berfungsi untuk mengekstrak keluar semua zat dalam tulang ayam tersebut. Mesti letak ya!

Cara-cara
Ini cara-caranya langkah demi langkah.
1. Masukkan Bahan Dalam Periuk
Masuk semua dalam periuk besar. Oh ya, lemon itu pastikan diperah. Jangan pula dicampak sekali dalam periuk.
2. Masukkan Air
Saya guna air agak-agak penuh. Seeloknya guna periuk stainless steel, jangan yang aluminium sebab setahu saya yang aluminium boleh menyebabkan cuka / lemon boleh bertindak balas dengannya.

3. Masak Hingga Kuantiti Air Menjadi Separuh / Suku
Kalau guna pressure cooker sejam saja dah siap. Tapi saya tak ada, saya pun tunggulah sampai 4 jam. Air yang penuh tadi tinggal suku. Ada orang cakap, sampai air turun jadi separuh pon dah boleh. Terpulanglah nak yang mana.

3. Tapis Dan Biar Sejuk
Lepas dah siap, tapiskan bahan. Saya tak pakai dah tulang-tulang yang tinggal tu. Ambil pati supnya saja.

4. Masukkan Ke Dalam Ice Tray
Akhir sekali, masukkan ke dalam ice tray dan bekukan. Bila nak masak, boleh ambil ikut kuantiti yang diperlukan. Boleh buat sup ayam untuk anak, atau dijadikan perasa untuk masak makanan lain.

Bila dah beku, inilah hasilnya.

Berkhasiat Dan Padat Nutrisi
Itulah cara membuat chicken bone broth. Mudah saja, bukan? Bukan saja anak-anak, bayi dan dewasa juga boleh mendapatkan manfaat daripadanya. Masakan anda pun tentu bertambah sedap dan terasa lazat!

*Sumber asal artikel ini adalah oleh Puan Syazwana Jamal dan ia diterbitkan semula dengan kebenaran beliau. Ikuti banyak lagi perkongsian beliau melalalui blog TomatoWithCheese.com.


Senang & Super Jimat. Ini Cara Buat Mushroom Soup & Garlic Bread Ala Pizza Hut

“Nak makan apa ya hari ni… Bosanlah hari-hari menu yang lebih kurang sama je. Apa resepi yang ‘simple’ tapi sedap ya?”
Sesekali mesti rasa nak ubah selera dan makan makanan yang lain sedikit berbanding hari-hari biasa. Tapi bila difikirkan, satu hal pula nak mencarinya di luar. Sebab itulah kami nak kongsikan sebuah resipi yang cukup mudah tapi mesti ramai yang suka. Tak kiralah sama ada anak-anak kecil mahupun orang dewasa, ia memang menjadi kegemaran ramai.

Resepi yang dimaksudkan adalah sup cendawan (mushroom soup) dan roti bawang putih (garlic bread). Sebut tentang 2 makanan ini, mesti ramai yang terbayangkan Pizza Hut. Sebenarnya, kedua-dua jenis makanan ini amat mudah disediakan sendiri di rumah. Tak percaya? Mari kita ikuti perkongsian resepi istimewa daripada Puan Yatie Yusof ini.
Cara Buat Mushroom Soup Dan Garlic Bread Ala Pizza Hut
Menurut Puan Yatie, inilah permintaan anak-anaknya yang demam apabila tak lalu makan nasi. Walaupun nampak simple dan ringkas, tapi tetap menyelerakan.

Resepi Mushroom Soup Ala Pizza Hut
Pertama sekali, mari kita lihat cara membuat mushroom soup atau sup cendawan. Bahan-bahannya adalah seperti yang disenaraikan di bawah.

Bahan-bahan

300ml air
500ml susu segar
1-2 kiub ayam
1/2 sudu teh daun parsley
1/2 sudu teh serbuk lada hitam
1/2 sudu teh garam
1/2 cawan tepung gandum
1/2 sudu besar mentega
1 tin cendawan butang (potong hiris/cincang)
sedikit serbuk perasa

Cara-cara
1. Tuangkan air dan susu ke dalam periuk. Tunggu hingga mendidih, dan kemudian barulah masukkan kiub ayam.
2. Kacau 2-3 minit dan masukkan pula lada hitam dan cendawan butang. Kacau lagi selama lebih kurang 15 minit.
3. Seterusnya, masukkan daun parsley, mentega, dan garam. Kacau lagi dalam 10 minit.
4. Bancuhkan tepung dengan air dan kacau supaya tidak berketul. Kemudian boleh tapiskan ke dalam periuk.
5. Kacau sebati. Reneh agak lama supaya semua bahan dapat masak dengan elok. Sup akan menjadi pekat. Siap!

Resepi Garlic Bread Ala Pizza Hut
Baiklah, sup cendawan dah siap. Sekarang, kita buat pula garlic bread untuk dimakan bersamanya.
Bahan-bahan

Roti Perancis – hiris (Saya guna roti Gardenia)
2 sudu besar mentega
Secubit daun parsley / oregano / mixed herbs
1 ulas bawang putih – bakar sekejap dan tumbuk halus

Cara-cara
1. Mula-mula, bakar sedikit bawang putih dan tumbukkan halus-halus.
2. Selepas itu, campurkan bawang putih yang telah lumat dengan mentega dan daun parsley.
3. Sapukan pes ini ke atas roti anda.
4. Letak atas kuali leper masak hingga garing & keperangan. Siap untuk dihidangkan.

Walaupun Mudah, Tetap Membuka Selera
Wah, rupanya tak susah pun nak membuat mushroom soup dan garlic bread sendiri di rumah. Lepas ini, tak perlulah beli lagi di luar. Boleh juga berjimat. Bahan yang diperlukan pun tidaklah begitu banyak.
Kalau nak lebih sihat, gunakan stok buatan sendiri dan elak menggunakan perasa MSG. Cendawan pula boleh ditukarkan kepada cendawan segar. Rasanya tetap sedap dan berkrim.
Sesekali, makanan yang simple beginilah yang dapat membuka selera kita. Jadi, jangan lupa save resepi ini supaya anda boleh mencubanya.
Selamat mencuba ya!

*Resepi sup cendawan dan garlic bread ala Pizza Hut ini disumbangkan oleh Puan Yatie Yusof melalui Facebook dan ia diterbitkan semula dengan kebenaran. Untuk sebarang pertanyaan, boleh follow beliau atau rujuk post asal di SINI.


Resepi Sup Dumpling Viral Modal RM10 Je, Boleh Dapat Sampai 40 Biji!

Sebut sahaja sup dumpling, pastu kita sudah terbayangkan keenakan menghirup sup panas yang seringkali didapati di restoran makanan Cina Muslim. Enak dimakan begitu sahaja atau boleh dipadankan bersama nasi putih, sebenarnya mudah sahaja untuk buat sup dumpling ini di rumah dengan mempunyai inti yang padat. Yang penting sekali adalah modal hanya sebanyak RM10 dan boleh dapat sampai 40 biji dumpling!
Baca juga: [VIDEO] Tak Ada Minyak Masak? Rupanya Boleh Goreng Keropok Guna Garam Kasar!

Resepi Sup Dumpling, Modal RM10 Je Tapi Boleh Dapat 40 biji

Bahan inti dumpling:

– Isi ayam 300g (fillet dicincang)
– Carrot (setengah batang sagat)
– Bawang besar (1 biji cincang halus)
– Bawang putih (4 ulas cincang halus)
– Daun sup & Daun bawang (potong halus)
– Serbuk lada sulah (2 sudu)
– Minyak bijan (3 sudu)
– Serbuk maggi cukup rasa (2 sudu)
– Garam & gula (1 sudu kecil)
– Dumpling pastry (Instant)
Cara-cara:

1. Campur semua bahan-bahan kecuali dumpling pastry.
2. Gaul sebati dan perap sekejap selama 10 minit.
3. Masuk inti dalam pastry kemudian kelim pastry ikut kreativiti. Boleh cuba google @ tengok youtube cara lipat dumpling.
4. Susun dumpling kat atas pinggan, letak dalam pengukus. Kukus dumpling selama 10 minit.
5. Bila dah siap kukus, boleh makan dengan sos kicap atau goreng dumpling.

Bahan-bahan sup dumpling:
• Bawang putih (6 ulas ketuk & cincang)
• Halia (1 inci ketuk & cincang)
• Minyak bijan (1 sudu kecil)
• Serbuk lada sulah sikit
• Kiub ayam maggi (half of cube)
• Garam & gula
Cara-cara buat sup dumpling:

1. Tumis bawang putih & halia sampai naik bau.
2. Letak 1 mangkuk air dalam periuk. Masuk bahan-bahan lain sampai mendidih.
3. Letak dumpling yang da siap kukus tadi tuh dalam periuk sekali. Biarkan 2-3 minit sekejap.
4. Kemudian tabur sikit daun bawang.
5. Akhir sekali, buat sos pakai sos thai campur sikit dengan daun ketumbar yang da cincang halus. Gaul sebati then boleh makan dengan sup. Ada orang buat sos pakai kicap cair tapi lagi suka sos thai lagi padu rasanya.
Jumlah kos bahan:

Fillet ayam 500g – RM5.20
Dumpling pastry – RM1.80
Carrot 6 batang – RM1.00
Daun sup & Daun bawang – RM1.00
Bahan yang lain dah sedia ada kat rumah
Total = RM9.00
Sumber: Wany Lifa & Zuraizah Zulkifli


Resepi Sup Ekor Kaw Masam Pedas, Memang Puas Hirup Kuah!

Juadah sup ekor merupakan juadah kegemaran ramai dan sentiasa menjadi pilihan hati apabila di kedai siam kerana rasanya masam kepedasan dan sesuai dipadankan bersama nasi putih serta telur dadar.
Pelbagai cara boleh dicuba untuk memasak sup ekor di rumah tetapi cara yang dikongsikan oleh Aida Akashahfitri di laman Facebooknya memang kaw dan padu! Puas dapat hirup kuah panas-panas. Jom cuba…

Baca juga: Daging Korban Banyak Tak Tahu Masak Apa? Cuba Resepi Daging Harimau Menangis Ini!
RESEPI SUP EKOR KAW MASAM PEDAS, MEMANG PUAS HIRUP KUAH

Bahan-bahan diperlukan:

Bawang besar dipotong (sebiij)
Sup bunjut
Buah pelaga
Bunga lawang
Buah keras
Lada hitam
Bunga cengkih
Kulit kayu manis
Bawang putih
Pati kiub Knorr (lembu)
Perencah sup daging & tulang
Lime flavour juice
Daun sup & bawang
Tomato
Serai
Cili
Garam secukupnya
Lengkuas
Halia

* Bawang besar dan bawang putih tu untuk separuh tumis dan separuh untuk goreng garing. (Hiasan tabur atas sup)
Cara penyediaan:
1. Tumbuk atau ketuk batang daun sup dan daun bawang skli akar bersama dengan lada hitam dan buah keras.

2. Tumis bahan tumbuk halia, serai, lengkuas, buah pelaga, bunga lawang, kulit kayu manis, bunga cengkih, bawang putih dan bawang besar.

3. Masukkan perencah SUP DAGING & TULANG (ADABI) dan masukkan PATI KIUB KNORR (LEMBU)

4. Masukkan daging yg telah direbus dulu (ekor) dan air.

5. Masukkan sup bunjut.

7. Masukkan sedikit demi sedikit garam dan secukup rasa.

8. Masukkan lime flavour juice unutk bagi rasa masam. Kalau tak ada boleh guna air perahan limau nipis ataupn asam keping. Masak sehingga daging empuk.

Dah siap sup ekor! Jangan lupa ye separuh dari bawang putih dan bawang besar lebih tumis tadi goreng garing dan tabur atas sup. Sedia untuk dihidangkan.

Selamat mencuba..
Sumber: Facebook Aida Akashahfitri


Cara Buat Bihun Sup Fishball Paling ‘Pemalas’. Tapi Berkhasiat & Lazat!

“Aduh, dah lewat ni sempat ke nak masak. Perut pun tengah lapar. Takkan asyik nak telan mi segera saja. Agaknya resepi sup fishball mesti simple juga nak buat, kan? Macam di kedai tu…”
Sup adalah salah satu menu yang paling universal. Kalau buat sup, semua orang boleh makan – tak kiralah anak kecil mahupun yang dewasa, atau orang tua. Boleh dimakan dengan mi, bihun, kuey teow, dan nasi panas sekalipun.

Kali ini kami membawa perkongsian resepi sup fishball ala chinese style oleh Puan Erni Hasniza. Ia memang ringkas, mudah, dan cepat. Rupanya ada ramuan rahsia yang menjadikannya lebih sedap – iaitu minyak bawang putih.
Mari ikuti resepi selengkapnya di bawah.

Cara Buat Bihun Sup Fishball Yang Mudah, Berkhasiat & Lazat
Untuk penyediaan sup ini, paling penting adalah sediakan minyak bawang putih terlebih dahulu. Bagi yang belum tahu, minyak bawang putih ini memang serbaguna. Ia boleh digunakan untuk sup-sup lain atau dimakan dengan bubur nasi. Memang menaikkan selera.

Begini cara penyediaannya.
Cara Buat Minyak Bawang Putih
Bahan:

2 labu bawang putih – diketuk & cincang
1/2 cawan minyak masak
1 sudu teh minyak bijan (kalau suka)

Cara-cara:

Mula-mula, panaskan minyak dan goreng bawang putih dengan api perlahan.
Tunggu sampai nampak bawang putih bertukar kekuningan. Sementara tunggu minyak menyejuk nanti bawang akan garing dan perang. AWAS jangan tunggu dah perang baru tutup api, takut nanti bila menyejuk bawang jadi hangit dan pahit.
Akhir sekali, titiskan minyak bijan dalam minyak bawang putih tadi dan simpan dalam botol kaca. Kalau ditutup kedap, ia boleh tahan sampai 2 minggu.

Foto Kredit: topremediinaturiste.ro
Resepi Sup Fishball Chinese Style
Bila dah ada minyak bawang putih, bolehlah kita buat sup yang paling ‘malas’ dan ringkas ini. Tapi, ‘malas-malas’ pun, rasanya sedap sangat tau!
Bahan:
Untuk sup:

Kiub / pati ikan bilis
Fishball (boleh guna meat ball / chicken ball)
Dried kelp (optional, dalam ini saya tak guna)
Dada ayam (optional)
Lada sulah
Garam secukup rasa

Untuk garnishing pula, boleh pilih saja daripada bahan-bahan yang ada di rumah. Antaranya:

Sedikit daun sup
Daun bawang
Daun salad (saya suka romaine lettuce sebab rangup)
Isi ayam yang dicarik
Sekeping tauhu digoreng & hiris nipis
Fishcake digoreng & hiris nipis
Minyak bawang putih

*Kalau nak pedas boleh buat cili potong + kicap cair
Cara-cara:
1. Didih Air Bersama Bahan Perasa
Pertama, didihkan air dan masukkan kiub pati ikan bilis. Perasakan dengan garam dan sedikit lada sulah.
*Kalau rajin dan memang ada stok, boleh pakai buat stok ikan bilis buatan sendiri atau dried kelp. Tapi kalau malas, guna kiub pun dah sedap dah.
2. Masukkan Fishball
Bila kuah dah cukup rasa, boleh masukkan fishball. Tunggu mendidih, kecilkan api dan biar merenih.
*Boleh masukkan sekeping isi dada ayam dalam air rebusan tadi. Kalau dah masak, angkat dan carik isi ayam untuk garnishing. Ini untuk maniskan lagi rasa kuah. Kalau tak nak guna ayam pon tak mengapa.
3. Celurkan Mee
Seterusnya, sediakan mangkuk hidangan. Boleh guna bihun/mee kuning/mee wantan/kuey teow /apa-apa saja jenis noodle yang anda suka. Celur dan toskan.
4. Garnishing
Kemudian, untuk garnishing boleh letak apa-apa saja bahan yang disukai. Antaranya daun sup, daun bawang, duan salad, tauhu, isi ayam yang dicarik, fish cake yang digoreng, atau apa saja bahan lain yang anda suka.
Kalau suka pedas, boleh letak cili potong dan kicap cair.
5. Sedia Dihidang!
Dah siap semua bahan, boleh tuangkan sup panas dalam mangkuk noodle tadi. Jangan lupa, akhir sekali kita letak minyak bawang putih yang dibuat awal-awal tadi. Hidangkan panas-panas memang ‘terangkat’. Slurppp!

Mudah, bukan?
Daripada makan mee segera, lagi bagus sediakan sup begini. Lagi sihat, lebih-lebih lagi kalau ada stok bilis homemade. Tak susah pun membuatnya. Boleh rujuk caranya di SINI.

*Perkongsian resepi sup fishball ini adalah oleh Puan Erni Hasniza Binti Ahmad Zaini melalui Facebook Group Masak Apa Hari Ni (MAHN).
**Bukan saja berpengalaman dalam bidang masakan, Puan Erni mengambil tempahan pelbagai jenis kek, tart, lasagna dan brownies yang pasti membuat anda rambang mata! Ikuti Fanpage beliau, Cakes & Bakes by ERNI. Tempahan dibuka sekitar KL, PJ, Kajang, Putrajaya dan kawasan-kawasan berdekatan. Perkhidmatan delivery juga disediakan dengan minimum order 20pax ke atas.


Resepi Sup Halia Chinese Style, ‘Comfort Food’ Pelbagai Manfaat Guna Telur Saja!

Terdapat pelbagai jenis ‘comfort food’ yang mudah disediakan. Sebagaimana resepi kali ini iaitu Sup Halia Chinese Style bukan sahaja boleh dimanfaatkan ketika sakit malah, bila kekurangan bahan masakan di dapur hidangan ini masih lagi boleh disajikan.
Melalui perkongsian resepi dari Puan Sheena Rashid Kamsiran, sup ini merupakan menu kegemaran anaknya dari kecil hingga dia dewasa terutama ketika sakit. Selain itu, terdapat manfaat lain terutama buat ibu yang sedang berpantang. Jom cuba!

Baca juga: Rupanya Nak Sotong Pejal & Tak Berair Ketika Masak Kena Cuci Macam Ini, Tak Perlu Rebus!
‘COMFORT FOOD’ PELBAGAI MANFAAT, TERUTAMA BILA TIADA LAUK

Cuma nak kongsi comfort food saya. Resepi ini dari mummy saya. One of her signature cook.

Ini salah satu cara nak tackle selera makan anak kecil yang susah nak makan. Confirm dia suka sup light macam ini. Ini favourite anak saya dari dia kecil sampai dah besar. Masa sihat, sakit memang ini je dia cari.
Orang sakit perut, perut kembung berangin memang sesuai. Halia tu buang angin kan. Untuk ibu berpantang pun sangat sesuai.
Kalau tengah demam, selesema lagi, memang ini lah dicari. Kalau time cuaca sejuk, makan dengan nasi panas…fuhhh sedapnya. Tak sedar, 3 kali dah tambah nasi.
Cara buat senang sangat! Bahan pun tak banyak. Ada masa kita ni lauk habis, tinggal telur dekat peti, tak nak kosong atau kering, buatlah sup macam ni.
RESEPI SUP TELUR HALIA CHINESE STYLE
BAHAN-BAHAN:

4 biji Telur
Halia
Minyak Bijan
Minyak Masak
Air
Cukup Rasa
Lada Putih

CARA-CARA PENYEDIAANNYA:

1. Panaskan minyak sikit. Tumis halia sampai nampak brownish sikit.
2. Masukkan telur. Then kacau kejap-kejap. Buat macam scramble tapi jangan hancur sangat.

3. Masukkan air, cukup rasa, minyak bijan dan lada putih. Kacau.
Siap! Selamat mencuba.

Sumber: Facebook Sheena Rashid Kamsiran via Masak Apa Hari Ni..(MAHN)


Resepi Sup Ikan Merah / Siakap Tak Hanyir, Tanpa Rempah Instant. Lagi ‘Kick’ & ‘Terangkat’ !

Kalau anda pernah berkunjung ke Kelantan, ada satu sup ikan yang sangat popular. Resepi sup ikan merah atau ikan siakap ni diadaptasi daripada resepi tersebut.
Bahannya memang mudah dan cara nak buat pun simple.

Yang penting, tak ada bau hanyir dan memang bertambah berselera nak makan.
Jom kami kongsikan resepi sup ikan oleh saudara Haerme Abd Rahman aka HangHungryChef.

Memang menarik resepinya dan unik sebab ia menggunakan rebusan tulang dan rempah sup homemade (tanpa rempah instant).

Kata beliau, rebusan tulang ni lah yang akan menghilangkan bau hanyir ikan dan menjadikannya lebih sedap.
Jom kita sama-sama tengok resepi sup ikan beliau ini selengkapnya.
Resepi Sup Ikan Merah / Siakap Sedap & Simple
Mula-mula kita tengok bahannya dulu ya.
Bahan-bahan

bawang merah
bawang putih
halia
daun sup dan daun bawang
cili padi
tomato
ikan siakap / ikan merah
limau nipis
tulang lembu 300gm
rempah sup homemade* (bahan & cara nak buat rempah sup homemade ni dekat bawah)

*Bahan-bahan untuk rempah sup homemade

biji ketumbar 1/2 sudu teh
jintan putih n manis 1/2 sudu teh
lada sulah biji dan lada hitam 1/2 sudu teh
cengkih 4 biji
daun salam 2 helai
bawang putih kering 2 ulas
halia kering 1 inci
bunga lawang 2 kuntum
– – semua bahan ini disangai dan dikisar kering ya

Cara-cara
1. Rebus Tulang Lembu
Pertama sekali, kita rebus dulu tulang lembu dalam periuk.

2. Masukkan Halia
Kemudian masukkan halia yang dah siap diketuk.

3. Tumis
Dalam kuali yang lain, tumis bawang putih, bawang merah dan halia sampai hangus sikit.
Hangus sikit sahaja ya jangan sampai rentung nanti pahit pulak sup ikan tu nanti.

Seterusnya masukkan rempah sup homemade tadi. Tumis sampai garing ya.

5. Masukkan Bahan Tumisan Ke Dalam Sup Rebusan Tulang
Bila dah siap tumis tadi, pindahkan bahan tumisan ke dalam periuk rebusan tulang yang mula-mula tadi tu.
Mungkin ada yang pelik sebab apa pakai tulang? Sebabnya nak potong hanyir ikan kita jap lagi.
Ok bila dah masukkan tu jangan lupa tambah air sikit.

6. Masukkan Tomato
Lepas tu masukkan tomato.

7. Masukkan Daun Sup
Lepas tu kita bolehlah masukkan daun sup yang tersimpul rapi.
Masa ni dah boleh perasakan ia secukupnya dengan garam.
6. Masukkan Ikan
Lepas dah perasakan tu kita bolehlah masukkan ikan.
Bila masuk je ikan alam periuk, terus tutup api dapur dan tutup terus periuk tu dan tunggu 15 minit ok.
Ini rahsianya nak dapatkan isi ikan yang pejal, mantap, ngam ngam je masak…

7. Perah Limau
Akhir sekali, jangan ko lupa perah limau nipis, tabur daun sup, daun bawang, bawang goreng dan cili padi potong.
Fuh, tak sabar nak makan kan?

Siap!
Mudah kan?
Mesti ramai yang dah terliur tu…. Jadi apa lagi, lepas ni bolehlah beli barang dan masak dekat rumah.
Selalu masak sup ayam dan daging je kan… Kali ni buat sup ikan pulak.
Insha Allah satu famili akan suka.
Yang tengah berpantang pun boleh cuba, lagipun memang sesuai sangatlah lauk-lauk sup macam ni kan.
Selamat mencuba!
[ Baca juga : Resepi Nasi Air Kelantan Simple & Sedap Sangat. Tak Cukup Semangkuk! ]
[ Baca juga : Resepi Sup Tulang Ala Thai Simple Tapi Power Macam Kedai Siam. Masam-masam Pedas Gitu ]
*Resepi sup ikan merah / ikan siakap ini dikongsikan oleh saudara Haerme Abd Rahman menerusi Facebook. Ia telah disunting dan diterbitkan semula dengan kebenaran. Untuk sebarang pertanyaan atau lebih banyak resepi, sila rujuk FB beliau di SINI.


Resepi Sup Mi Champa Pedas Berasap, Berpeluh Makan!

Setiap kali perayaan asyik masak menu makanan berasaskan nasi sahaja pun bosan juga kan? Disebabkan semalam baru kita meraikan Hari Raya Aidiladha, mesti banyak lagi lebihan daging lembu korban yang masih belum dimasak. Oleh itu apa kata anda cuba resepi sup mi Champa yang berasal dari Kemboja ini. Rasa pedas-pedas bersup memang boleh buat kita berpeluh ketika makan!
Baca juga: Petua Lembutkan Daging Liat Dari Tukang Masak Thai, Guna Ais Batu Je!

RESEPI SUP MI CHAMPA

Assalamualaikum …saya pasti ramai yang ternanti-nanti resepi sup champa ni kan? Mee champa pedas berasap ni boleh berpeluh satu badan..hari ini saya share resepi yang pasti meleleh air hidung.. Selamat Mencuba.

BAHAN KUAH

1 1/2 – 2 kg daging lembu beserta tulang untuk dbuat bone broth
3 liter air
4 biji bawang holand* potong 4
3 biji bawang besar * potong 4
2 inci lengkuas dipotong nipis* hiris nipis
Seekor sotong kering sebesar tapak tangan* kalau takde tak kick la kuah sup ni..tapi kalau takde boleh la abaikan
Daun ketumbar seikat
Daun bawang
2 batang kulit kayu manis*
4 biji bunga lawang*
1/2 cawan sos ikan
Gula
Garam
Perasa jika suka
Serbuk lada sulah atau serbuk lada hitam
3 kiub stok perisa daging
Cara- Caranya

1. Merebus tulang dan daging lembu ni memakan masa agak lama untuk mendapatkan bone broth . Bone broth ni bagus untuk kesihatan kita. Caranya didihkan air rebusan dulu masukkan daging dan tulang dalam 30minit hingga 1 jam kemudian buang air rebusan daging tadi beserta kotoran.
Kemudian masukkan air dan tulang serta daging rebus kembali dalam selepas 30 minit mendidih lihat jika air rebusan ada buih-buih atau keruh buang lagi airnya dan masukkan air yang baru (3 liter) dan masukkan tulang serta daging dan rebus lagi. Kali ini rebus sehingga daging empuk.. keluarkan daging dan rebus tulang sehingga [email protected] jam..
2. Sementara daging kita empuk .. anda boleh bakar dahulu bawang holand, bawang merah besar, lengkuas, dan sotong kering..kayu manis dan cengkih (Lihat gambar)

3. Dalam rebusan tulang tersebut masukkan bahan-bahan yang kita bakar tadi..masukkan, sos ikan, seikat daun ketumbar, serbuk lada hitam/lada sulah dan kiub stok perisa daging, garam dan perisa serta daun bawang. Rebuslah dengan api perlahan.. sebenarnya sup ni sangatlah sedap jika makan panas-panas.
Time korang ceduk kuah tuang dalam mangkuk mee tu kan ..korang kene tapis guna penapis supaya bawang-bawang dan segala rempah tak masuk dalam mangkuk mee tu..so dapat kuah yang suci bersih je..
SAMBAL LADA

4 biji lada merah (besar)*
20-30 biji cili api*
2 ulas bawang putih*
2 sudu besar cuka
Sedikit garam
Caranya
1. Rebus sehingga layu bahan-bahan bertanda * diatas kemudian toskan dan kisar sehingga hancur beserta dengan cuka dan garam. Siap!
MINYAK BAWANG PUTIH

3 labu bawang putih dibersihkan dipotong halus
1 cawan minyak jagung
Panaskan minyak dan masukkan bawang putih goreng sehingga kekuningan dan tutup api …
AKSESORI LAIN

Kuey teow, mihun, mee champa
Daun ketumbar, daun sup, daun bawang
Limau nipis
Hirisan daging
Minyak bawang putih
Lobak asin yang dipotong halus
Sambal lada
Tauge
Kicap
Serbuk lada sulah/lada hitam
Gula (tambahan jika suka manis), sos ikan jika perlu

*Psst time nak makan tu kan korang boleh la taruk kicap, perah asam limau, taruk sambal lada, minyak bawang putih , serbuk lada hitam/lada sulah, sos ikan jika suka dan gula jika yang suka manis.. bahan tambahan ni la penyedap mee sup korang tau!! Sekali cuba mesti nak lagi!
Sumber: Tahrunnisah Jali


Resepi Sup ‘Minestrone Itali’, Sedap Dihirup Di Waktu Hujan & Ketika Demam!

Kebiasaannya, apabila kita tidak sihat badan tekak selalu meragam susah nak telan makanan dan bubur nasi selalu dijadikan sebagai penyedap tekak. Kali ini apa kata anda cuba pula hidangan baru iaitu sup minestrone bersama mi pasta sebagai pengganti ‘ubat’ makanan anda yang sebelum ini.
Melalui perkongsian Puan Siti Hazneza Abdul Hamid, sup minestrone berasal dari Itali dan penyediaannya amat mudah. Tambahan pula, sup ini biasa dihidangkan di hotel dan amat sesuai juga dijamu ketika musim hujan atau demam. Wah lazatnya!

Baca juga: Petua Cairkan Lemak Perut & Hilangkan Bau Badan, Kena Minum Air Ini Rupanya!
SEDAP DIHIRUP KETIKA HUJAN & SAKIT DEMAM, LAZATNYA!
Gambar: Hidangan sup minestrone bersama mi pasta yang sedia untuk dimakan. Jika tenang-tenang di rumah, begini hidangannya.

Jom ke Itali – Sup Minestrone

Selalu kita nampak sup minestrone dihidang di hotel-hotel bukan? Sup tomato panas-panas dengan ubi kentang, lobak merah, bunga kubis, brokoli, lada benggala dan pasta.
Pasta yang elok untuk sup minestroni adalah yang jenis comel-comel seperti elbow macaroni, ditalini (bentuk roda kecil-kecil) atau spiral (satu warna atau kuning – hijau – jingga).
Sup ini sangat mudah dibuat. In shaa Allah.
Musim hujan atau jika ada yang demam, sedap juga makan sup minestrone panas-panas menggantikan bubur nasi. Kebiasaan di hotel mereka letak pasta siap-siap dalam sup. Ya, saya pun sama jika hendak dihidang terus.
Gambar: Enakkan. Orang dewasa dan kanak-kanak pun suka. Makan panas-panas. Silakan.
Jika belum mahu dimakan atau tetamu tidak sampai serentak, saya sarankan asingkan pasta sehingga sampai masa hendak makan.
Bukan apa, pasta menyerap kuah. Saya pernah masukkan sekali pasta spiral dan apabila saya buka periuk kali kedua kuahnya sudah hilang, pasta saya bukan saja gemuk dan kembang, bahkan dah tidak spiral lagi!
Keritingnya sudah terbuka dan pasta jadi lebar macam kuetiau. Dari Itali terus sampai China.
Siti Hazneza binti Abdul Hamid, bintang xyz.
Penerangan pada setiap gambar.
RESEPI SUP MINESTRONE ITALI
1. PENYEDIAAN SUP

1. Saya rebus daging korban dalam periuk nasi elektrik. Apabila daging empuk, saya dadukan.
2. Kemudian tambah:

2 biji ubi – didadu
1 biji lobak merah – didadu
1 biji bawang Holland – didadu
1 biji tomato – didadu
½ biji cili benggala hijau – didadu
½ brokoli saiz sederhana – dipotong-potong
1 sudu makan oregano
1 cawan tomato puree
½ cawan sos tomato
2 sudu teh garam/ secukup rasa
1 sudu makan lada hitam/ secukup rasa
2 kiub pati daging (jika mahu)

3. Rebus sehingga sayuran empuk.
4. Boleh tambah celeri dan bunga kubis jika mahu. Saya tiada kedua-dua sayuran tersebut hari ini.
*Jika tidak makan daging, anda boleh gantikan dengan isi dada ayam atau isi ayam bahagian yang anda suka. Potong kecil-kecil.
Boleh juga dibuat vegetarian tanpa daging mahupun stok binatang.
2. PENYEDIAAN MI PASTA

PENYEDIAAN PASTA UNTUK MAKAN SEHARI
1. Celur pasta mengikut arahan pengeluar.
2. Selepas ditoskan dari air rebusan, titiskan 2 – 3 sudu makan minyak masak dan gaulkan supaya tidak melekat.
Ada juga yang menggaul dengan marjerin/mentega tetapi saya rasa minyak lebih baik dan lebih jimat.
PENYEDIAAN MI PASTA UNTUK MAKAN LEBIH SEHARI
1. Jika anda hendak simpan dalam peti sejuk untuk makan pada hari yang lain, tidak perlu letak minyak.
2. Bilas pasta dengan air sejuk (air paip memadai) supaya kanjinya hilang dan tidak melekat semasa simpanan.
SUP MINESTRONE & MI PASTA SEDIA UNTUK DIHIDANG!

Sup siap. Pasta siap.
Jika hendak dihidang, bolehlah campurkan sekali atau campu pasta bertahap-tahap.
Maksud saya, sendukkan sup dan pasta ke dalam mangkuk besar untuk hidangan supaya tetamu dapat ambil dari mangkuk tersebut dan apabila sup minestrone dalam mangkuk habis, tambah lagi.
Jika belum hendak makan, elok diasingkan.
CARA PENYIMPANAN YANG BETUL UNTUK KEKAL PANAS SEBAGAI BEKAL

Begini saya bawa untuk makan tengah hari anak-anak sebelum mereka ke sekolah agama selepas sekolah kebangsaan.
Saya sendukkan sup ke dalam termos supaya kekal panas. Atau setidak-tidaknya masih panas apabila mereka makan nanti.
Cara ini juga sesuai dibawa berjalan atau ke potluck.
Jika dalam perjalanan dan untuk makan dalam kenderaan, saya letakkan pasta dan isi sup sahaja dalam bekas untuk setiap individu. Lebih baik jika bekas bertangkai, senang hendak pegang.
Apabila sampai masa hendak makan, saya cuma tuang sup panas/suam ke dalam bekas mereka tanpa perlu membuka penutup sebelah dalam termos kerana inti sudah ada di luar.
Kaedah ini lebih mudah dan selamat terutama dalam kenderaan yang sedang bergerak.
Sumber: Facebook Siti Hazneza Abdul Hamid  vi Masak Apa Hari Ni..(MAHN)


Resepi Sup Tauhu Telur Yang Sihat & Berkhasiat. Anak Mesti Suka!

“Anak aku ni asyik-asyik nak makan sup aje… Aku pulak yang naik bosan. Balik-balik sup ayam, sup daging, sup fishball. Apa lagi resepi sup yang lain sikit ya?”
Anak-anak memang sukakan sup. Mungkin kerana rasanya yang simple dan tak pedas, ia menjadi pilihan untuk dimakan pada bila-bila masa. Sesekali, cuba variasikan masakan anda dengan sup tauhu telur ini. Cara membuatnya sangat mudah.

Menurut tuan punya resepi, Puan Siti Zanariah Khalit, inilah lauk kegemaran anak-anaknya. Bukan saja sedap, tapi ia juga dapat disediakan dengan cepat.
Jom kita ikuti resepi beliau ini selengkapnya di bawah.

Resepi Sup Tauhu Telur
Berikut adalah bahan-bahannya:

Bahan-bahan

Tauhu telur
Bawang putih – cincang
Serbuk lada hitam
Udang / isi ayam
Sos tiram – anggaran 2 sudu besar
Cendawan shimeji / fresh shitake
Lobak merah – hiris halus memanjang
Daun sup – hiris
Tepung ubi – bancuh dengan sedikit air (kalau nak ganti dengan tepung jagung pun boleh)
2 biji telur – pukul dengan garfu
Garam
Serbuk perasa (kalau suka)

Bagi yang tak tahu, beginilah rupa tauhu telur tu. Di paketnya tulis egg tofu. / Foto Kredit: vietworldkitchen.com
Cara-cara
1. Goreng Tauhu
Sebelum membuat sup, potong dulu tauhu untuk digoreng. Pastikan minyak betul-betul panas baru masukkan tauhu.
Bila dah kekuningan baru terbalikkan supaya tak hancur. Bila dah siap goreng, angkat, tos dan ketepikan.
2. Tumis Bahan
Sekarang sediakan periuk untuk memasak supnya pula.
Mula-mula tumis bawang putih dengan sedikit minyak. Seterusnya masukkan udang / ayam dan serbuk lada hitam.
3. Tunggu Mendidih
Seterusnya masukkan sos tiram, air dan cendawan. Tunggu hingga mendidih.
4. Perasakan
Bila dah mendidih, masukkan lobak merah dan perasakan dengan garam.
5. Tuang Bancuhan Tepung Ubi
Sambil kacau kuah sup, tuang bancuhan tepung ubi. Jangan sampai bergentel ya.
Sekiranya guna tepung ubi, jangan terlalu banyak sebab bila makan nanti akan membuatkan lidah seperti ‘bergam’.
6. Masukkan Tauhu
Selepas itu, masukkan tauhu telur yang sudah digoreng tadi.
7. Tuangkan Telur
Kemudian, perlahankan api dan tuangkan telur yang sudah dipukul tadi secara lingkaran (maksudnya jangan tuang setempat). Biarkan dalam dalam beberapa saat. Tutup api kemudian baru dikacau.
Tujuannya supaya telur tu nampak seperti ‘bertali’.
8. Tabur Daun Bawang
Akhir sekali baru tabur daun bawang dan kacau rata. Siap!

Boleh Dinikmati Seisi Keluarga
Wah, mudahkan? Nampak begitu menyelerakan. Kombinasi bahan-bahannya pula sangat menyihatkan.
Sebab itulah ia memang sesuai untuk dinikmati oleh seisi keluarga – dari peringkat bayi hinggalah yang dah tak ada gigi. Boleh ubahsuai ikut citarasa sendiri. Memang lazat dimakan, terutamanya bila cuaca sejuk.
Selamat mencuba!

*Resepi sup tauhu telur ini dikongsikan oleh Puan Siti Zanariah Khalit dan ia diterbitkan semula dengan kebenaran. Untuk sebarang pertanyaan lanjut, rujuk post asal beliau di SINI.


‘Sup Telur Ibu Buat Paling Sedap Di Dunia!’- Ini Resepinya…Memang Kena Try!

Memasak untuk anak-anak sudah semestinya menjadi aktiviti yang menyeronokkan buat si ibu. Tambah pula kalau makanan yang dimasak dipuji ‘melangit’ oleh anak-anak, lagi si ibu suka kan? Oleh itu, antara menu yang boleh memikat hati anak-anak untuk makan dengan berselera adalah sup telur.
Mungkin banyak versi resepi sup telur yang anda akan jumpa tetapi tidak semuanya mempunyai rasa yang sedap bukan? Jadi, ibu ini berkongsikan resepi sup telur yang ternyata mendapat pujian dari anaknya sendiri. Jom cuba!

Resepi sup telur
Mama, sup telur mama paling sedap dekat dunia ni tau takkk? Ibu mana tak seronok kalau anak puji kann. Sempena kita kena duduk rumah ni, saya nak share resepi sup telur mudah.

Bahan-bahan :

– 4 biji telur ayam
– 7 biji fishball (belah dua)
– Setengah biji carrot (belah dua dan potong biasa)
– 3 ulas bawang putih (dicincang)
– Kiub pati ayam (guna separuh je)
– lada sulah
– Garam
– 2 gelas air putih (kalau guna banyak telur lebih kan air untuk kuah)
– Minyak masak
Cara-cara masak

1. Panaskan 1 sudu besar minyak masak, tumiskan bawang putih. Tumis sehingga bawang nampak kuning dan garing sikit ye. Lepas tu masukkan carrot.
2. Tambahkan 2 gelas air putih. Perasakan dengan kiub pati ayam, garam dan sedikit lada sulah. Bila kuah dah mendidih. Kecilkan sedikit api dapur.
3. Pecahkan telur sebijik ke dalam mangkuk dan dituang ke dalam periuk. Ulang sampai habis telur. (biar je sekejap sampai telur masak, jangan sebok nak kacau ye)
4 Bila dah nampak telur masak elok seketul – seketul. Boleh masukkan fishball. Dah masak, tutup api dan hidangkan dengan tabur bawang goreng dan daun sup.

Selamat mencuba ya.
Sumber: Nora Azni


Resepi Sup Tulang Ala Kedai Tomyam, Rasa Masam Berempah Hirup Sampai Licin!

Mesti dah lama kan anda tidak makan sup tulang? Kalau selalu makan di kedai pun, kadang-kala tak rasa puas. Ada yang tak kena tekak kurang itu ini, ada pula yang kurang isi dengan harganya yang kadang agak mahal. Macam-macam lah.
Itu yang sampai dalam setahun beberapa kali saja dapat rasa, terutamanya apabila raya korban dapat daging korban yang diagihkan.

Tapi tidak mengapa, bila ada rezeki lebih boleh cuba kemudian resepi sup tulang ala kedai tomyam ini, yang dikongsikan oleh saudara Wan Luqman di bawah. Simpan siap-siap resepi ni tau!
Baca juga: Resepi Ayam Untuk Diet, Amalkan Waktu Bulan Puasa Raya Nanti Boleh ‘Cheat Day’!

RESEPI SUP TULANG ALA KEDAI TOMYAM, RASA MASAM BEREMPAH HIRUP SAMPAI LICIN!
Haaa sedang molek hujan ni. Memang sedap lah layan nasi dengan sup! Cili kicap takda, makan dengan sambal belacan!

SUP TULANG ALA KEDAI TOMYAM
Kanda suka sangat order sup tulang kat restoran masakan panas. Panas-panas, ada masam-masam berempah sikit. Fuhh…! Sedap!
Tapi 1 mangkuk sup tulang RM12-15 kalau tak silap. Tulang pun tak banyak, dalam 3-4 ketul je kan. Kalau nasib tak baik, isi takda kekadang tu huhu.
Tulang kat pasar pun dah mahal. Kat kedai aceh tadi sekilo RM22. Beli lah setengah kilo. Dapatlah 8 ketul penuh dengan isi, better pilih sendiri ya boleh pilih yang banyak isi.
Dari beli tulang sekilo, baik beli daging terus. Konpem ada isi banyak haha. Tapi tulang ni dia semacam nikmat kalau dibuat sup kan. Dasar Jin! Hahaha
RESEPI SUP TULANG ALA KEDAI TOMYAM
BAHAN-BAHAN

Tulang 500gm.
1 paket rempah sup.
1 ulas bawang merah*.
5 ulas bawang putih*.
Sedikit halia*

(Bahan bertanda * ditumbuk atau diblend lumat)
BAHAN PERASA SUP

1sb Sos tiram.
1sb nampla.
Gula, Aji & Chicken Stok (boleh ganti garam) secukup rasa.
1sb air limau (kalau takda, letak je hirisan tomato untuk bagi masam).

LANGKAH-LANGKAH PENYEDIAANNYA!

Selalu buat guna perencah sup adabi, tapi harini saja tukar guna babas.
Kalau nak buat sup mamak, sesuai guna babas. Beza dua ni sup adabi takda kunyit dan lebih pekat sikit. Babas ada kunyit.

Bahan hiris. Kalau nak buat banyak, blend je bahan-bahan ni. Tapi kanda pilih untuk tumbuk sebab tak berbaloi nak blend sikit ni.

Kemudian tumis bahan hirisan tadi. Takda letak rempah empat sekawan pun. Sebab dalam rempah sup tu dah ada dah…tapi kalau nak jimat rempah, boleh tambah 4 sekawan tu. Untuk lebih rasa herbal.

Masukkan separuh paket rempah sup, air rebusan tulang & 500ml air biasa.

Didihkan. Lepas tu siap lah soup base kita. Base sup ni tawar je tau cuma rasa lah rempah-rempah sup ni. Boleh simpan untuk kegunaan masa depan. Buat sup daging ke, sup ayam ke terpulang lah.

Disebabkan bahan tu tak blend, kanda tapis la base sup tu. Kemudian didihkan.

Lepas tu masukkan tulang yang dah direbus. Tulang ni tadi rebus 1jam 15mins je. Tips yang kanda guna, masa rebus tu letak seketul buah keras. Cepat lembut Insyallah.

Masukkan batang seleri, carrot, cili padi & bahan-bahan perasa sup.

Dah siapppp..sebab tu kalau order sup tulang kat kedai Tomyam, tak sampai 10mins dah siap dah. Bila based soup dah ada, benda jadi sekejap je. Tulang / daging / ekor semua tu memang diorang dah rebus awal-awal lagi dah.
Sumber: Facebook Wan LuQman


Resepi Sup Tulang Ala Thai Simple Tapi Power Macam Kedai Siam. Masam-masam Pedas Gitu

Kadang-kadang rasa tekak ni nak makan yang simple-simple je kan?
Kalau asyik sup biasa je boring pulak.

Apa kata cuba resepi sup tulang ala Thai macam kat kedai Siam tu.
Simple je nak buat, lebih-lebih lagi musim korban ni mesti ramai yang ada lagi daging atau tulang yang orang bagi kan?

Di sini kami kongsikan resepi sup tulang ala Thai oleh Puan Hamizah Hassanudin yang gerenti kita buat terliur.

Katanya resepi ni serius memang sedap sangat!
Jom tengok resepi beliau selengkapnya di bawha ini.
RESEPI SUP TULANG ALA THAI SIMPLE TAPI POWER
Resepi sup tulang ala Thai ni memang special, rasa dia masam-masam pedas gitu.
Nak makan dengan nasi putih boleh, cicah roti pun sedap.
Cara nak buatnya mudah sangat.
Jom tengok bahan-bahannya dulu.
Bahan-bahan

1 kg tulang / daging (rebus dulu dengan halia sampai empuk)

Bahan tumis:

Serai 2 – 3batang (ketuk)
Lengkuas 1 inci (ketuk)
Bawang putih 3 ulas (ketuk)
Bawang holland 1 biji (hiris)
Bawang besar 1 biji ( hiris)
Halia 1 inci (ketuk)
Akar ketumbar (ketuk)
Daun limau purut ( 3 or 4 helai)

Bahan hiris:

Batang saderi
Tomato
Cili hijau
Cili merah
Hirisan bawang holland
Daun ketumbar
Daun sup

Ni gambar bahan-bahannya.
Sebelah kiri untuk di hiris dan di sebelah kanan untuk menumis nanti.
Cara-cara
1. Rebus Daging
Mula-mula macam biasa kita rebus dulu daging atau tulang tu. Rebus sampai empuk tau.
Takdelah patah gigi nak siat daging tu nanti.
Kalau ada pressure cooker lagi senang.  Kejap je empuk.

2. Tumis
Dalam satu kuali lain, kita tumis semua bahan di atas sampai layu dan naik bau.
Jangan sampai hangus tau nanti tak sedap jadi pahit pulak.

3. Masukkan Bahan Tumisan Ke Dalam Rebusan Tulang / Daging
Ok lepas dah tumis tadi, masukkan bahan tumisan tu ke dalam tulang yang dah di rebus bersama air rebusan tadi tulang dan daging.
Tunggu kejap bagi mendidih seketika.

4. Bubuh Air Lemon / Limau
Lepas tu masukkan air lemon / limau kasturi, kuantiti banyak mana tu ikut tekak masing-masinglah ya.
Nak masam lebihkan air limau kasturi tu.
Kalau tak nak masam sangat bolehlah kurangkan sikit.

5. Masukkan Bahan Lain
Ni bahan-bahan yang di hiris. Ada batang saderi, tomato,cili hijau, cili merah, hirisan bawang holland dan lain-lain.

Kita bubuh semua tu ke dalam sup yang dididihkan tadi.

6. Perasakan Secukupnya
Akhir sekali taburkan daun ketumbar atau daun sup, bawang goreng dan perasakan secukupnya.
Maklumlah kalau makanan Siam memang selalu guna daun ketumbar untuk bagi naik baunya.
Kalau yang tak suka ketumbar boleh juga gantikan dengan daun sup.
[ Baca juga : Jangan Silap Beli Lagi, Ini 5 Perbezaan Antara Daun Sup Dengan Daun Ketumbar ]
Lepas tu perasakanlah secukupnya dengan garam dan perasa ikut suka.
Haa…. Dah siap!

Masam-masam Pedas, Serius Sedap!
Dah siap bolehlah hidangkan terus.
Makan panas-panas memang power.
Hirup macam tu je pun dah sedap…

Mudah kan resepi sup tulang ala Thai ni?
Nampak pun menyelerakan…. Boleh terliur dibuatnya.
Selamat mencuba!
[ Baca juga : Resepi Siakap Stim Limau Ala Thai Paling Simple Tapi ‘Power’. Tak Ada Pengukus, Kuali Pun Boleh ]
*Resepi sup tulang ala Thai ini dikongsikan oleh Puan Hamizah Hassanudin menerusi Facebook. Ia telah disunting dan diterbitkan semula dengan kebenaran. Bagi sebarang pertanyaan atau maklumat lanjut mengenai resepi sila rujuk post asal beliau di SINI.


Resepi Sup Tulang Lembu Dengan Kuah Pekat, Kisar 2 Bahan Rahsia Ini!

Sup tulang lembu merupakan hidangan yang mengambil masa yang agak lama untuk memasaknya. Lagi lama ia didih di atas api, lagi empuk dagingnya dan kelazatan itu lebih terasa.
Sekiranya anda teringin menikmati sup tulang lembu disediakan secara ‘homemade’ yang sedap dan pekat kuahnya, apa kata anda cuba ikuti resepi yang dikongsikan oleh Puan Fazniza Ramli di bawah. Selamat mencuba!

Baca juga: Resepi Churros Luar Rangup & Dalam Gebu, Lembut Sampai Esok!
CARA MASAK SUP TULANG LEMBU YANG SEDAP & TEKSTUR KUAH PEKAT!

Teringin nak masak sup tulang lembu, boleh lah try resepi ni. Yang aku tunjukkan ni masak secara manual. Kalau yang ada pressure cooker tu bolehlah guna.

RESEPI SUP TULANG LEMBU LAZAT
BAHAN-BAHAN 1:

3 biji bawang besar.
8 biji bawang putih.
Halia dalam 2 ketul.
1 sudu ketumbar.

**bahan ini dikisar sampai halus.
BAHAN-BAHAN 2:

3 batang sadari.
1 batang carrot.

**Ini pun dikisar sampai hancur.
BAHAN-BAHAN 3:

3 batang kayu manis.
4 biji bunga lawang.
10 biji bunga cengkih.
10 biji buah pelaga.
1 senduk serbuk sup.
2kg tulang.
5 biji kentang(dibelah 2).
3 batang sadari (dihiris).
3 biji bawang besar(dibelah 4).
Air.

CARA-CARA MENYEDIAKANNYA:

1. Panaskan minyak. Tumiskan bahan 1 hingga bau wangi.
2. Kemudian masukkan bahan 2 dan bahan 3.  Jangan lupa kacau rata sehingga sebati dan berbau wangi.

3. Masukkan air dan kemudian tulang. Dah cara manual memang tunggu lama, didihkan hingga isi-isi dekat tulang tu empuk.
4. Tak empuk lagi tambah air, tak empuk tambah lagi air dan seterusnya hinggalah isi-isi itu empukkkkk.
Hmmm… dekat 1 1/2 jam jugak.

5. Dah empuk baru masukkan ubi kentang, batang saderi dan bawang yang sudah dibelah. Masukkan garam dan serbuk perisa.
6. Masa ini kita tunggu pula ubi kentang empuk dalam 10 minit.
Dah masak semua bolehlah angkat. Boleh dihiaskan dengan sedikit taburan bawang goreng dan daun sup.
Sumber: Fazniza Ramli via Masak Apa Hari Ni..(MAHN)


Resepi Sup Untuk Anak Demam, Selesema & Batuk. Lagi ‘Colourful’ Lagi Sihat!

Kalau anak demam, selesema dan batuk pasti ibu bapa risau dan tidak senang duduk. Selain berjumpa pakar, ibu bapa juga boleh cuba resepi sup untuk anak demam seperti perkongsian Puan Ainini Zainal di laman Facebook.
Sup tersebut boleh meningkatkan imuniti badan si kecil. Nak tahu buat macam mana? Berikut adalah perkongsiannya.

Baca juga: Kurangkan Buang Kulit Bawang Merah Sebelum Masak, Banyak Khasiatnya!
RESEPI SUP UNTUK ANAK DEMAM, SELESEMA & BATUK

Allah izinkan, sejak 9 tahun lepas anak saya sembuh demam, selesema, batuk tanpa pengambilan apa-apa ubatan lain, hanya makanan semula jadi yang bersifat anti virus, anti bacterial dan anti inflammatory (antiradang).

Bila anak kurang sihat, antara yang saya berikan adalah:

Madu
Habbatus sauda
Minyak zaitun
Minyak kelapa
Air kelapa tanpa gula
Singgang
Broth Soup

Resipinya di sini. Semua bahan di bawah sangat berkhasiat. Gunakan, ya. Chicken broth soup Ainini Zainal.

Bahan-bahan:

1 labu bawang putih
2 biji bawang besar
3 inci halia
2 inci kunyit
¼ biji labu
1 biji lobak merah
Organic shitake mushroom (optional)
Apa-apa sayuran hijau
1 mangkuk kaki ayam atau ayam bahagian tulang
2 liter air
1 biji tomato
1 sudu besar perahan lemon atau 1 asam keping
1 sudu besar garam himalaya
Organic celery

Cara penyediaan:
1. Reneh semua bahan di atas dengan api paling kecil selama 2-4 jam atau guna slow cook dan masak 2-4 jam. Jika anak ada ekzema, reneh paling lama 1 jam setengah kerana MSG semula jadi akan keluar dalam sup bila direneh lama.
2. Setelah siap, tapis dan minum supnya. Boleh guna sup ini dalam bubur, sup sayur, nasi ayam dan sebagainya.
3. Tahan di bahagian Chiller selama 4-5 hari. Tahan di peti sejuk sehingga 3 bulan. Buat dalam bentuk kiub, tuang dalam acuan, bekukan pun boleh. Nak masak, ambil je beberapa kiub.

Selamat mencuba! Memang berkesan.
Sumber: Facebook Ainini Zainal


Resepi Sushi Halal Tanpa Mirin & Harga Bahan Pun Mesra Poket!

Kini, anda tidak perlu selalu mengeluarkan duit ke restoran menjual sushi, makanan yang berasal dari negara Jepun ini kerana anda boleh saja menikmatinya sendiri di rumah. Berita baik buat pencinta sushi, bukan?
Sudah tentu, paling penting sushi ini dijamin halal, selain harga bahannya yang murah dan mudah untuk anda buat bersama keluarga di rumah. Jom cuba perkongsian resepi dari Puan Siti Hazneza Abdul Hamid di bawah.

Baca juga: Resepi Laksa Nyonya, Unik & Berbeza Dari Laksa Biasa Pernah Dinikmati
RESEPI SUSHI HALAL, SELERA JEPUN UNTUK ANDA!

Jom ke Jepun.

Ultraman kecil di rumah ni memerap hendak makan sushi. Semalam semasa beli rumpai laut daun nori, dia tak lepas dari tangan. Tinggal tak bawa tidur sahaja. Pagi ni Alhamdulillah dapat ditunaikan hajatnya.
SUSHI HALAL TANPA MIRIN & HARGA BAHAN MESRA POKET!
Sushi halal tanpa mirin. Harga mesra poket.
Saya belajar buat sushi sebelum kahwin kerana saya dan adik kerap kali makan sushi dan kena bayar hampir RM 100. Puaslah kami campur-aduk warna pinggan sushi di kedai untuk dapatkan harga yang tidak terlalu mengoyakkan kantung. Paling murah adalah RM 70.
Buku sushi pertama saya beli memang menakutkan! Hampir setiap langkah akan ada amaran itu dan ini. Pendek kata, jika tersilap atau derhaka resipi akan tersumpah jadi batu agaknya.
Buku kedua pula beli selepas kahwin. Sangat memudahkan dengan cara penyampaian yang santai. Pada masa ini juga saya ada kenalan yang rajin buat sushi jadi mereka juga berkongsi tips sepatah dua.
Video YouTube jangan tanyalah, berasap rasanya komputer dan komputer riba (laptop) saya menonton pembuatan sushi.
Paling terliur dan teruja apabila melihat guru-guru sushi bekerja. Ma shaa Allah! Rasa macam nak masuk dalam video.
DALAM PENGHASILAN SUSHI DAPAT DISIMPULKAN…
Setelah banyak kali buat, saya dapat simpulkan beberapa perkara:

Inti boleh dibuat ikut selera kita walaupun tidak bercitarasa Jepun. Bukankah kita yang hendak makan?
Sedikit teknik yang betul amat memudahkan kerja. Misalnya sediakan air celup tangan, pisau yang tajam dan tempat menggulung yang selesa.

Selamat mencuba.
Siti Hazneza binti Abdul Hamid,
Penerangan dan resipi pada setiap gambar.
RESEPI & LANGKAH-LANGKAH PENYEDIAAN BAHAN SUSHI HALAL!
1. NASI SUSHI

BAHAN-BAHAN & CARA PENYEDIAAN:

1 cawan beras (guna beras biasa pun boleh).
2 cawan air.

1. Masak seperti biasa.
2. Apabila nasi sudah masak, alihkan ke dalam bekas lain dan gembur-gembur sedikit supaya wap panas keluar.
3. Masukkan:

2 sudu makan cuka
3 sudu teh gula
2 sudu teh garam

4. Gaul dengan kaedah kaup-mengaup (folding) macam kita buat adunan kek dan kemudian lalukan sudip seperti membuat garisan.
5. Nasi perlahan-lahan akan jadi melekit.
6. Rasa nasi sushi. Jika mahu lebih masam, tambah cuka dan kaup semula. Jika mahu lebih masin, tambah garam.
2. INTI TAMAGO (TELUR GULUNG)

BAHAN-BAHAN & CARA PENYEDIAAN:
Inti yang senang dibuat ialah tamago (telur gulung).

2 biji telur.
Secubit garam.
Hirisan daun bawang (jika mahu).
Hirisan cili merah (jika mahu).

1. Pukul telur dengan garam.
2. Panaskan sedikit minyak dalam kuali (lebih cantik jika kuali berbentuk empat segi). Pastikan api kecil.
3. Tuang sedikit telur dan lenggang kuali supaya telur nipis dan rata pada kuali.
4. Apabila telur sudah masak, gulung perlahan-lahan sehingga ke tepi kuali.
5. Biarkan telur yang digulung dalam kuali.
6. Tambah sedikit lagi telur dan ulang semula sehingga semua telur digunakan.

7. Gulungan akan membesar.
8. Hiris sederhana nipis.
Tamago saya agak ‘longgar’ hari ini. Jika gulungan dibuat dengan lebih cermat, tamago akan lebih cantik.
3. BAHAN LAIN UNTUK INTI

BAHAN-BAHAN & CARA PENYEDIAAN:
1. Sosej

Kukus dan belah 4 memanjang.

2. Ketam tiruan

Kukus.
Sebahagian belah tengah memanjang.
Sebahagian belah tengah melintang.

4. KANI MAYO (KETAM DENGAN MAYONIS)

BAHAN-BAHAN & CARA PENYEDIAAN:
1. Ketam tiruan dikukus dan hiris halus.
2. Mayonis secukupnya.
3. Sedikit cuka (jika mahu).
Inti lebih boleh letak pada croissant dengan daun salad.
5. SALAD TUNA

BAHAN-BAHAN & CARA PENYEDIAAN:
1. Isi tuna dalam minyak sayuran.
2. ½ bawang besar saiz sederhana – dicincang halus.
3. ½ biji tomato – buang biji dan air dan dicincang halus.
4. 1 biji limau kasturi – diperah air (boleh ganti dengan perahan lemon, limau nipis atau cuka).
5. Lada hitam secukup rasa.
6. Mayonis secukup rasa.
Jika mahu pedas, boleh tambah cili padi.
Inti lebih boleh buat sandwich atau wrap dengan tambahan daun salad dan sayur segar kegemaran.
6. CENDAWAN SHITAKE TERIYAKI

BAHAN-BAHAN & CARA PENYEDIAAN:

5 kaki batang cendawan shitake (jika hendak guna cendawan butang dalam tin pun boleh).
½ biji bawang besar saiz sederhana – dicincang halus.
1 sudu teh halia-bawang mesin.
1 sudu makan madu.
1 sudu makan kicap lemak manis.
1 sudu makan kicap cair.
½ sudu makan serbuk cili (jika mahu pedas).

1. Panaskan minyak, tumis semua bahan dan biar sehingga garing.
Patut saya buat gankan mashi guna inti ni.
7. DAUN NORI

Daun nori beli di pasaraya. Yang ini harganya separuh daripada jenama lain kerana yang jenama lain itu daun nori sudah dipanggang dan diperisakan.
Nampak tangan si kecil tu?
LANGKAH-LANGKAH PENYEDIAAN SUSHI HALAL!
Semua bahan sedia. Masa untuk beraksi.
1. SUSHI TAMAGOYAKI (TELUR GULUNG)

BAHAN-BAHAN & CARA PENYEDIAAN:
Biar si kecil buat sendiri.
1. Sediakan air suam ditambah dengan sedikit cuka untuk celup tangan supaya nasi tak melekit.
2. Ceduk nasi sushi dan bentukkan lonjong-lonjong.
3. Potong nori agak-agak ½ inci lebar.
4. Letak tamago atas nasi dan balut daun nori di tengah-tengah. Letak sedikit air di hujung nori untuk lekat.
2. GANKAN MASHI (KAPAL PERANG)

Gankan mashi/ kapal perang ni saya rasakan bentuk yang paling senang. Ya lebih senang dan cepat daripada yang di atas.
BAHAN-BAHAN & CARA PENYEDIAAN:
Hal ini kerana kita hanya perlu potong daun nori mengikut garis-garis yang sedia ada ~1 inci dan balut di sekeliling nasi sushi yang lonjong-lonjong tadi.
Daun nori ada dua bahagian: kasar dan licin berkilat. Bahagian kasar sentiasa kena pada nasi ya.
Anak-anak pun boleh buat bentuk ini.

Sudah siap kapal perang, letak inti. Hal ini perkara kedua kenapa saya suka gankan mashi. Boleh letak inti banyak-banyak.
3. SUSHI KAPPA MAKI (TIMUN) & BERBEZA INTI

BAHAN-BAHAN & CARA PENYEDIAAN:
Bila-bila pergi makan sushi atau beli dalam kotal sekalipun, kappamaki/ timun ni mesti ada. Comel-comel saja.
1. Guna separuh daripada daun nori.
2. Basahkan tangan dengan air celupan, ambil sedikit nasi sushi dan tekan-tekan atas daun nori sebelah yang kasar.
3. Letak hirisan timun di tengah-tengah. Jika tidak sampai ke hujung, ‘sambung’ dengan hirisan kedua.
4. Angkat daun nori paling dekat dengan anda dan gulung ke dalam sambil mengejap-ngejapkan gulungan.
5. Bahagian hujung daun nori boleh disapu sedikit dengan air untuk lekat.

Untuk gulungan lebih besar, guna sehelai daun nori. Yang ini inti cendawan teriyaki, sosej dan timun.

Pilihan si kecil: timun, ketam dan sosej.

Pilihan mama: tuna dan timun. Kalau pedas lagi sedap.
Nah! Hanya dua cawan beras dan sedikit bahan-bahan sedia ada di rumah. Mudah bukan? Sedikit kicap cair dan wasabi, wah!
Jom buat. Kami bawa ke piknik di Pantai Teluk Bayu. Jemput.
Sumber: Facebook Siti Hazneza Abdul Hamid via Masak Apa Hari Ni..(MAHN)


Resepi Sushi Sandwich Guna Roti. Simple, Sedap & Sesuai Buat Bekal

Ramai rakyat Malaysia yang suka makanan Jepun / Korea kan?
Rasa makanan laut dengan cara pembuatan yang unik mungkin salah satu faktor kenapa ia cukup diminati dan sesuai dengan tekak orang kita.

Menariknya, resepi sushi sandwich oleh Shahrul Bieha ini diolah dengan menggunakan roti sandwich dan sangat mudah dibuat.
Jom kita tengok resepi sushi sandwich beliau yang dikongsikan melalui Facebook Masak Apa Hari Ni (MAHN).

Resepi Sushi Sandwich Simple & Sedap
Pertama sekali kita sediakan dulu bahan-bahan yang diperlukan untuk membuat sushi sandwich ni.

Saya senaraikan bahan-bahannya di sini:
Bahan-bahan

Seaweed roasted potong 2 (beli yang khas untuk buat sushi)
Roti Gardenia
Salad secukupnya
Mayonis
Carrot yang telah dipotong memanjang
Sosej / crabstick dicelur dan dipotong-potong

*Ramai yang tanya nak beli seaweed dekat mana yang halal. Biasanya boleh beli dekat AEON atau Shopee mudah nak dapat.
Bahan topping

Sos cili
Mayonis
Thousand island / chesee
Bijan

Cara-cara
1. Lenyekkan Roti & Sapu Mayonis
Mula-mula lenyekkan roti dan sapu mayonis pada roti bahagian depan dan belakang.
2. Susun Roti Pada Seaweed
Kemudian susun roti pada seaweed yang telah di potong kepada 2 bahagian.
Saya pakai 1 1/2 @ 2 keping roti Gardenia yang dah dilenyek lenyek.
3. Tambah Carrot, Sosej & Salad
Seterusnya susun carrot, sosej, dan salad macam kita buat sandwich tu.
4. Gulung
Sekarang kita gulungkan sandwich ni macam sushi.
Nak bagi lekat dekat gulungan terakhir tu saya bubuh mayonis.

5. Potong
Bila dah siap sandwich macam ni bolehlah kita potongkan kepada 5 bahagian.

Susunkan dan tambahkan topping / sos pilihan ikut selera masing-masing.

Lagi banyak, lagi sedap!

Mudah, kan?
Dah siap pun resepi sushi sandwich yang simple dan sedap.
Memang sesuai dimakan bila-bila masa dan senang sangat nak buat.
Intinya boleh juga diolah ikut kreativiti dan citarasa sendiri.
Buat untuk bekal anak ke sekolah atau untuk ke pejabat pun ok sangat!
Selamat mencuba.
*Pautan resepi asal : Shahrul Bieha